Permintaan elektrik susut, tenaga boleh diperbaharui peroleh momentum

Kebinasaan yang dialami ini telah memberi kesan signifikan terhadap aliran penggunaan elektrik bukan sahaja di Malaysia, malah di mana-mana jua pun kerana sekatan pergerakan yang dikuatkuasa untuk menghentikan penularan virus telah menyebabkan perubahan secara tiba-tiba tabiat sosioekonomi seperti berulang-alik, bekerja dan bermain.

Ketika pandemik ini memuncak, hanya industri penting dibenarkan beroperasi tetapi dihadkan pada kapasiti 50 peratus sementara industri lain ditutup ataupun mengambil pendekatan bekerja secara “remote”.

Walaupun terdapat lonjakan dalam penggunaan elektrik isi rumah, itu tidak cukup untuk mengisi penurunan penggunaan komersial dan industri kerana ekonomi hanya beroperasi pada kapasiti 45 peratus sepanjang tempoh tujuh minggu Perintah Kawalan Pergerakan (PKP) dilaksanakan.

Tanpa menghiraukan permintaan penggunaan, pengendali tenaga berusaha memastikan bekalan berterusan sepanjang tempoh PKP, PKP Bersyarat dan PKP Pemulihan di dalam negara.

Tenaga Nasional Bhd (TNB), syarikat gergasi utiliti negara ini menyatakan sepanjang PKP, penggunaan elektrik dalam sektor industri dan komersial menyusut antara 25 peratus dan 50 peratus berikutan pemberhentian aktiviti perniagaan dan perindustrian.

Sebaliknya, penggunaan dalam sektor perumahan melonjak antara 20 peratus dan 50 peratus kerana keluarga perlu diam di rumah dan pekerja bekerja dari rumah masing-masing.

Ia menjangkakan penggunaan elektrik turun antara 6.0 dan 10 peratus tahun ke tahun pada 2020, terutamanya disebabkan oleh aktiviti sektor komersial yang perlahan.

“Pandemik COVID-19 yang berlaku pada masa ini telah menyebabkan perubahan yang tidak pernah terjadi sebelumnya dalam cara orang berinteraksi dan pendekatan dalam kegiatan ekonomi.

“Permintaan elektrik telah menurun dan pola penggunaan telah diubah – perubahan yang akan terus kekal walaupun selepas pandemik berakhir,” tambah laporan itu.

Keuntungan bersih syarikat gergasi utiliti ini bagi tempoh sembilan bulan tahun ini merosot kepada RM2.38 bilion daripada RM3.88 bilion tempoh yang sama tahun lalu. Perolehan untuk bulan kumulatif berakhir 30 Sept, 2020 turut menyusut kepada RM33.65 bilion daripada RM38.76 bilion sebelumnya.

Dalam makluman kepada Bursa Malaysia, TNB menjelaskan peningkatan permintaan dari segmen kediaman tidak mampu mengisi penurunan dalam penggunaan komersial dan industri kerana kedua-dua segmen ini menyumbang hampir 80 peratus penjualan di Semenanjung Malaysia.

Ia turut melaporkan pandemik COVID-19 telah menjejaskan kemajuan inisiatif kumpulan untuk mengurangkan pendedahan semasa, termasuk langkah penyusunan semula dan penjualan pelaburan, terutamanya dalam syarikat yang ia mempunyai kepentingan 30 peratus GAMA (Turki) dan GCR (India).

Justeru, TNB akan memanfaatkan aset dan pengalaman pasaran UK yang ada untuk membangun portfolio tenaga boleh diperbaharui yang besar menjelang 2021 melalui pengambilalihan kedua-dua aset operasi dan pembangunan projek lapangan hijau.

Oleh kerana langkah sekatan pergerakan dan kesan berikutnya menyebabkan pengangguran dan kehilangan pekerjaan, kerajaan telah memperkenalkan pelbagai insentif di bawah pakej rangsangan ekonomi seperti diskaun ke atas penggunaan elektrik kepada 7.5 juta pengguna kediaman dan sektor lain yang terjejas serta pelan pembayaran yang fleksibel.

Mengenai kadar surcaj Pelepasan Kos Tidak Seimbang (ICPT) setiap enam bulan, TNB mengesahkan pelarasan itu ialah kepada sifar daripada dua sen/kWh untuk pengguna domestik dan bukan domestik, mulai 1 Julai hingga 31 Dis, 2020.

Oleh kerana arang batu dan gas asli kini merupakan dua bahan bakar utama untuk stesen janakuasa, pergerakan turun naik harga bagi kedua-dua bahan bakar ini akan mempengaruhi harga elektrik di Malaysia dan ia adalah di luar kawalan.

Justeru, dasar kerajaan dan harga tenaga akan mempengaruhi rentak perkembangan dan penggunaan teknologi baharu tahun depan, dengan mengambil kira faktor ekonomi dan persekitaran pasaran global.

Kerajaan  telah memperkenalkan beberapa inisiatif seperti program pemeteran tenaga bersih (NEM) dan penyewaan solar untuk meningkatkan penggunaan tenaga boleh diperbaharui (RE).

Bank turut menawarkan pakej kewangan tenaga solar dengan kadar faedah yang lebih rendah dan ini akan membantu Malaysia mencapai sasaran kecekapan RE sebanyak 20 peratus menjelang 2025 di celah-celah kesedaran yang kian meningkat terhadap tenaga hijau.

Penyertaan syarikat-syarikat besar seperti Taliworks Corporation Bhd, Malakoff Corporation Bhd dan Fraser & Neave Holdings Bhd dan International Paper Sdn Bhd akan membantu Malaysia mencapai sasaran itu dengan lebih pantas.

Syarikat lain yang turut menyokong industri RE ialah FGV Holdings Bhd dan unit Malakoff Corporation Bhd, Southern Biogas Sdn Bhd, masing-masing telah memasang loji janakuasa biogas di Pahang dan Johor.

Mah Sing Plastics Industries Sdn Bhd dan AT Glove Engineering Sdn Bhd pula masing-masing memasang projek fotovolta solar di kilang pintar di Klang dan kilang pembuatan di Perak.

Antara inisiatif yang diberikan ialah Bon Kelestarian pertama untuk inisiatif alam sekitar dan sosial dan peruntukan RM2 bilion di bawah Skim Pembiayaan Teknologi Hijau.

Lembaga Pembangunan Tenaga Lestari (SEDA) telah menganggarkan sekitar 4.1 juta bangunan di Malaysia masih boleh menampung panel solar dan secara kolektif menjana kuasa puncak elektrik sekitar 24 gigawatt.

Bergerak ke hadapan, pengasas bersama dan Ketua Pegawai Eksekutif Plus Solar Systems Sdn Bhd, Ko Chuan Zhen berkata, tenaga alternatif seperti RE dapat mempercepat Rancangan Malaysia ke-12.

Beliau berkata ini dapat dilakukan dengan industri RE yang diliberalisasi dan kurang bergantung kepada subsidi serta Pemeteran Tenaga Bersih (NEM 3.0).

“Ia adalah proses yang panjang dan mengambil masa lebih 10 tahun untuk melihat perubahan yang nyata, tetapi apabila ia berlaku, tenaga alternatif seperti solar, dan lain-lain seperti gas asli dan simpanan bateri akan membentuk majoriti, jauh melebihi minyak dan gas,” kata beliau.

Ko berkata pengguna perindustrian kini beralih minat kepada tenaga solar kerana mereka boleh menjana, menyimpan dan menggunakan tenaga elektrik mereka sendiri ataupun menjual lebihan kepada grid.

Sehingga kini, Plus Solar Systems telah memasang sistem fotovolta solar di lebih 700 bangunan, serta sejumlah besar ladang solar berskala besar di seluruh Kuala Lumpur, Selangor, Johor, Perlis dan Kedah.- BERNAMA


KBS hormati keputusan Zii Jia

IPOH, 25 Jun – Kementerian Belia dan Sukan (KBS) menghormati keputusan pemain profesional negara Lee Zii Jia yang menarik diri daripada beraksi di Sukan Komanwel 2022 di Birmingham pada 28 Julai hingga 8 Ogos.

Menterinya Datuk Seri Ahmad Faizal Azumu berkata pihaknya akur dengan Zii Jia yang mahu memberi fokus kepada persiapan menghadapi Kejohanan Dunia di Tokyo, Jepun pada Ogos depan.

“Saya sudah bercakap dengan beliau sendiri dan beliau memohon maaf kerana sebenarnya bersungguh-sungguh hendak mewakili negara (Sukan Komanwel) tetapi jadual begitu padat menyebabkan terpaksa mengambil keputusan yang berat.

“Beliau sebenarnya  berasa kesal kerana tidak dapat mewakili Malaysia untuk (sasaran) membawa pingat emas,” katanya kepada pemberita selepas merasmikan sukan Sekolah Menengah Kebangsaan Raja Perempuan di sini hari ini.

Rabu lepas,  pemain kelima terbaik dunia itu memutuskan untuk tidak membuat penampilan pada Sukan Komanwel disebabkan jadual padat yang diharunginya sejak kebelakangan ini, di samping berhasrat memberi tumpuan sepenuhnya kepada Kejohanan Badminton Dunia.

Pada temasya di Gold Coast 2018, skuad badminton membawa pulang dua emas, satu perak dan dua gangsa dengan pingat emas dihadiahkan jaguh badminton negara Datuk Lee Chong Wei dan beregu wanita Chow Mei Kuan-Vivian Hoo. – BERNAMA


Wanita didakwa abai bayi hingga meninggal dunia

Nor Malisa Mansor, 39, yang ketika itu sebagai pengasuh kepada bayi itu didakwa melakukan perbuatan tersebut di rumahnya di Presint 9, Putrajaya, antara 11 pagi hingga 1 tengah hari, pada 9 Ogos lepas.

Pertuduhan mengikut Seksyen 31 (1) (a) Akta Kanak-Kanak 2001 dibaca bersama Seksyen 31 (5) (b) akta sama dan boleh dihukum di bawah Seksyen 31 (1) akta serupa, yang membawa hukuman denda maksimum RM50,000 atau penjara tidak melebihi 20 tahun atau kedua-duannya, jika sabit kesalahan.

Timbalan Pendakwa Raya Muhammad Aiman Azahan menawarkan jaminan RM10,000 dengan seorang penjamin, namun Nor Malisa yang tidak diwakili peguam merayu jaminan rendah atas alasan dia mempunyai tiga anak dan seorang daripadanya masih menyusu.


Lelaki berkempen PRU15, halang tugas polis ditahan

KUALA LUMPUR, 15 Oktober – Seorang pemimpin peringkat akar umbi sebuah parti politik ditahan kerana disyaki melakukan provokasi dan menghalang tugas anggota polis di Taman Koperasi Polis Fasa 2 di sini, petang semalam.

Ketua Polis Daerah Sentul ACP Beh Eng Lai berkata lelaki berusia 44 tahun itu ditahan selepas pihaknya menerima laporan daripada orang awam berhubung tindakannya memberikan ucapan awam menggunakan pembesar suara dan menghalang lalu lintas kira-kira 5.45 petang.

Beliau berkata polis yang tiba di lokasi kejadian mendapati lelaki terbabit sedang memegang sebatang kayu yang diikat bersama bendera parti politik dan berkempen berhubung Pilihan Raya Umum ke-15.

Individu itu dibebaskan hari ini dan kes disiasat di bawah Seksyen 186 Kanun Keseksaan kerana  menghalang penjawat awam dalam menjalankan tugas serta Seksyen 283 Kanun Keseksaan kerana telah membuat halangan di jalan awam,” katanya dalam satu kenyataan hari ini.


COVID: 79 peratus daripada 191 kematian ibu hamil tidak terima vaksin

KUALA LUMPUR, 21 Feb – Sebanyak 79 peratus daripada 191 kes kematian akibat komplikasi jangkitan COVID-19 dalam kalangan ibu hamil pada tahun lepas, terdiri daripada mereka yang tidak menerima suntikan vaksin.

Ketua Pengarah Kesihatan Tan Sri Dr Noor Hisham Abdullah berkata kesemua kematian dalam kalangan ibu hamil yang dilaporkan sejak pandemik COVID-19 melanda negara, turut melibatkan 83 peratus daripada mereka yang mempunyai komorbiditi.

“Liputan vaksin yang tinggi iaitu 94.7 peratus pada umur 18 tahun ke atas telah tercapai pada Oktober 2021 dan ini menyumbang kepada penurunan kematian ibu hamil akibat komplikasi COVID-19,” katanya dalam satu hantaran di laman Facebook beliau.

Beliau berkata sejumlah 18,277 kes jangkitan COVID-19 dalam kalangan ibu hamil dilaporkan dari Mac 2020 sehingga Januari tahun ini. – BERNAMA


Tahun Harimau diharap bawa kemakmuran, kesejahteraan – PM Ismail Sabri

KUALA LUMPUR, 1 Feb – Tahun Harimau sempena sambutan Tahun Baharu Cina tahun ini diharapkan terus mengeratkan hubungan antara kaum di negara ini, selain membawa kemakmuran dan kesejahteraan kepada Keluarga Malaysia, kata Perdana Menteri Datuk Seri Ismail Sabri Yaakob.

“Ini melambangkan perpaduan kita, selaras dengan semangat Keluarga Malaysia,” katanya kepada pemberita selepas menghadiri Majlis Sambutan Tahun Baharu Cina anjuran parti MCA, di Wisma MCA di sini hari ini.

Beliau yang tiba kira-kira pukul 9.30 pagi dengan kemeja berwarna merah dan diringi isteri Datin Seri Muhaini Zainal Abidin, disambut Presiden MCA yang juga Menteri Pengangkutan Datuk Seri Dr Wee Ka Siong.

Turut hadir pada majlis itu adalah barisan menteri kabinet antaranya Menteri Kanan Perdagangan Antarabangsa dan Industri Datuk Seri Mohamed Azmin Ali serta Menteri Kanan Pertahanan Datuk Seri Hishammuddin Tun Hussein.

Majlis diadakan mengikut prosedur operasi standard (SOP) dan terhad kepada 300 tetamu jemputan, berbanding kapasiti Dewan San Choon yang boleh memuatkan sehingga 1,500 orang.


Berpolitik jangan sampai ganggu tugas hakiki – PM

BERA, 23 Jan – Perdana Menteri Datuk Seri Ismail Sabri Yaakob hari ini mengingatkan guru dan petugas Jabatan Kemajuan Masyarakat (Kemas) agar tidak mengabaikan tugas hakiki sebagai pendidik walaupun diberi kebenaran untuk berpolitik.

Beliau berkata perincian mengenai kebenaran berpolitik itu akan dikeluarkan pihak terlibat seperti Kemas, dan akan dirujuk bagi persetujuan Kementerian Pembangunan Luar Bandar (KPLB) sebelum dijadikan panduan kepada golongan itu.

“Kita kena tunggu perincian ini, yang akan menentukan sejauh mana had yang dibenarkan (untuk berpolitik)… seperti adakah mereka boleh memegang jawatan dalam parti, tiada larangan untuk menghadiri program politik dan tidak akan dikenakan tindakan seperti sebelum ini.

“Kita beri kebenaran ini sebagai menghormati amalan demokrasi, dan Kesatuan Perkhidmatan Perguruan Kebangsaan (NUTP) juga bersetuju dengan kebenaran itu. Namun sekalipun dibenarkan, jangan sampai ia menjejaskan kerja hakiki,” katanya.

Ismail Sabri berkata demikian pada sidang media selepas menghadiri perjumpaan tertutup bersama kakitangan Kemas daerah Bera di Pejabat Kemas Bera di sini hari ini.

Mengenai jangkaan bila perincian itu dapat diumumkan, Ismail Sabri berpandangan ia tidak akan mengambil masa lama memandangkan garis panduan kebenaran berpolitik kepada golongan pendidik sudah ada sebelum ini, iaitu sebelum kebenaran itu disekat semasa pentadbiran Pakatan Harapan (PH).

“Sekarang pihak terlibat kena lihat semula apa yang telah digariskan dan mungkin lakukan penambahbaikan yang diperlukan. Ini juga kita serahkan kepada Kemas,” katanya.

Semalam, Ismail Sabri pada sidang akhbar selepas menghadiri pertemuan tertutup bersama Biro Politik UMNO Kelantan mengumumkan kebenaran berpolitik kepada guru dan kakitangan Kemas, yang sekali gus menyebabkan pekeliling yang menyekat golongan pendidik daripada berbuat demikian sebelum ini, tidak lagi terpakai. – BERNAMA


Pengendali makanan sekolah berdepan tindakan jika didapati punca keracunan

Pengerusi Jawatankuasa Pendidikan, Pengajian Tinggi dan Sumber Manusia Perak Ahmad Saidi Mohamad Daud berkata pihaknya sedang menunggu laporan lengkap daripada Jabatan Kesihatan Negeri (JKN) Perak berhubung kejadian itu yang dipercayai menyebabkan beberapa pelajar mengalami cirit-birit.

“Sudah pasti kalau kita terima laporan lengkap daripada JKN dan ada kesalahan daripada pengendali makanan sekolah, tindakan sewajarnya akan diambil dalam usaha memastikan perkara ini tidak berulang kerana melibatkan isu kesihatan dan keselesaan dalam kalangan pelajar,” katanya.

Beliau berkata demikian kepada pemberita selepas Program Baju Raya Gabungan Pelajar Melayu Semenanjung (GPMS) Negeri Perak bersama anak-anak yatim di sebuah pasar raya di sini hari ini.

Ahmad Saidi berkata pihaknya telah merujuk sekolah terbabit selepas kejadian itu tular menerusi media sosial bagi mendapatkan kesahihan dan menyiasat punca sebenar bagi membolehkan langkah mitigasi diambil.

“Setakat ini hanya sebuah sekolah dilaporkan terbabit kejadian keracunan makanan dan dikatakan ada ulat dalam makanan serta beberapa pelajar mengalami cirit-birit.

“Bagaimanapun pemeriksaan di klinik kesihatan mendapati keadaan pelajar terlibat tidak kritikal, jadi telah dibenarkan pulang ke asrama untuk menjalani rawatan seperti biasa cuma sekolah telah memberikan cuti tambahan,” katanya.

Isnin lepas, pengetua sekolah itu Ahmad Munawir Salehuddin dalam kenyataan menerusi Facebook rasmi sekolah tersebut berkata pengurusan sekolah telah mengambil langkah sewajarnya termasuk memaklumkan kepada Pejabat Kesihatan Daerah dan pemantauan daripada warden.

Ia susulan tular seorang bapa meluahkan rasa terkilan, kecewa dan sedih apabila tidak dimaklumkan keadaan anaknya yang terlantar di bilik sakit sekolah selama tiga hari sejak hari kejadian akibat keracunan makanan dan hanya diketahui selepas anaknya menghubungi beliau pada Jumaat lepas setelah keadaan beransur pulih.

Ahmad Munawir dilaporkan berkata simptom awal dikesan pada 6 April lepas selepas seorang pelajar Tingkatan 4 mengalami cirit-birit sebelum kes itu bertambah menyebabkan warden mengasingkan mereka yang terlibat di bilik sakit dengan pemantauan rapi selain memaklumkan perkara itu kepada polis melalui pegawai perhubungan sekolah.

Pada keesokannya, pengurusan sekolah telah mengumpul sejumlah lagi pelajar yang mengalami simptom sama untuk di bawa ke Klinik Kesihatan Greentown dan kesemua mereka telah didiagnosis sebagai tidak kritikal. – BERNAMA


Mayat kru kapal layar terjatuh dari bot di Langkawi ditemukan

ALOR SETAR, 13 Mei – Mayat lelaki yang juga kru sebuah kapal layar yang dikhuatiri lemas selepas dipercayai terjatuh dari sebuah bot di perairan Kuah, Langkawi, Rabu lepas, ditemukan pagi tadi.

Ketua Polis Daerah Langkawi ACP Shariman Ashari berkata mayat Ahmad Nur Hassanuddin Ibrahim, 23, dijumpai oleh orang awam dalam keadaan terapung pada 7.15 pagi.

“Polis menerima maklumat daripada orang awam terdapat satu mayat terapung antara Pulau Bumbun dan Pulau Tuba dengan jarak lebih kurang 1.5 batu nautika dari lokasi mangsa dipercayai terjatuh ke dalam laut.

“Mayat mangsa kemudiannya telah dibawa balik ke Jeti Dato’ Syed Omar dengan menaiki bot Jabatan Bomba dan Penyelamat Malaysia (JBPM),” katanya dalam kenyataan di sini, hari ini.

“Mayat mangsa telah dibawa ke Hospital Sultanah Maliha, Langkawi untuk proses bedah siasat dan operasi pencarian ditamatkan sepenuhnya pukul 9 pagi,” katanya.

Pada Rabu, Ahmad Nur Hassanuddin yang bekerja sebagai kru Sunset Dinner Cruise dipercayai cuba mengejar kapal layar berkenaan dengan menggunakan bot kecil selepas terlewat hadir bertugas sebelum terjatuh dari bot berkenaan.- BERNAMA


Kerajaan pantau 92 projek ‘sakit’ seluruh negara – Mustapa

Menteri di Jabatan Perdana Menteri (Ekonomi) Datuk Seri Mustapa Mohamed berkata kesemua projek ‘sakit’ ini sedang dipantau oleh Unit Penyelarasan Pelaksanaan (ICU) Jabatan Perdana Menteri.

Beliau berkata antara punca utama dikenal pasti menjadi penyumbang kepada masalah itu adalah kelewatan penyiapan projek kontraktor dan perunding serta isu-isu pelaksanaan projek seperti masalah koordinasi antara klien, agensi pelaksana dan pihak ketiga.

“Manakala mengikut negeri pula, Sabah mempunyai projek ‘sakit’ dan bermasalah paling tinggi iaitu sebanyak 16 projek,” katanya kepada pemberita selepas Majlis Perasmian Projek Bukit Bunga Bypass di Bukit Bunga, di sini hari ini.

Mustapa berkata kerajaan telah mengambil  tindakan sewajarnya untuk memantapkan kriteria pemilihan dan pelantikan kontraktor serta perunding selain meningkatkan kemahiran penjawat awam dalam menguruskan projek pembangunan negara.

“Kita (kerajaan) memandang serius terhadap isu-isu berkaitan penyelarasan dalam pelaksanaan projek dan ingin menekankan bahawa semua pihak berkepentingan haruslah bergerak seiring secara terancang dan bersepadu.

Beliau berkata ketika ini kerajaan turut memantau rapi semua projek dilaksanakan di bawah Jawatankuasa Tertinggi Pemantauan Rancangan Malaysia Ke-12 (RMK12) yang dipengerusikan oleh Perdana Menteri Datuk Seri Ismail Sabri Yaakob bagi memastikan projek terbabit dapat dilaksanakan mengikut jadual sekali gus menyumbang kepada pertubuhan ekonomi negara. – BERNAMA


Operasi pindahkan mangsa banjir di Bukit Kemuning dan Seri Muda diteruskan – MB Selangor

SHAH ALAM, 19 Dis – Menteri Besar Selangor Datuk Seri Amirudin Shari berkata lebih banyak bot akan digunakan untuk membawa keluar dan memindahkan mangsa banjir yang masih terperangkap di Bukit Kemuning dan Seri Muda, di sini malam ini.

“Proses penyelamat akan diteruskan malam ini bagi mengeluarkan semua mangsa yang terkandas. Saya mengambil maklum keadaan kritikal di Taman Sri Muda Seksyen 25 Shah Alam. Segala aset yang sesuai seperti bot telah dikerah untuk membantu proses pemindahan mangsa banjir.

Menurut Amirudin beliau turut berada di SK Taman Sri Muda selama empat jam siang tadi bagi membantu operasi memindahkan mangsa yang terkandas antaranya, sebuah keluarga yang mempunyai bayi yang baru lahir dan warga emas.

Sementara itu, tinjauan Bernama di sekitar kawasan tersebut mendapati keadaan sekeliling masih bergelap susulan ketiadaan bekalan elektrik selain hubungan telekomunikasi terputus ekoran banjir yang melanda.- BERNAMA


PLKI-ECRL tawar 5,000 peluang pekerjaan kepada anak tempatan

KOTA BHARU, 18 Mei – Malaysia Rail Link (MRL) dan China Communications Construction Company Ltd (CCCC) menawarkan 5,000 peluang pekerjaan khususnya kepada anak tempatan di Pantai Timur menerusi Program Latihan Kemahiran Industri (PLKI-ECRL).

Ketua Bahagian Strategi MRL Zaidi Sharif berkata setakat ini program berkenaan yang ditawarkan bermula tahun 2018 itu telah disertai oleh 1,800 pelatih bagi fasa pertama membabitkan fasa pembinaan.

Beliau berkata dari segi bidang latihan, program itu menawarkan pelbagai latihan kepada pelatih, termasuk kerja-kerja mahir dalam bidang pembinaan, operator jentera berat, bahagian elektrik, juruukur dan sebagainya.

“Pada bulan pertama latihan, pelatih akan dihantar ke pusat-pusat kemahiran di sekitar Pantai Timur dan apabila memasuki bulan kedua mereka akan dihantar menjalani latihan amali di tapak-tapak pembinaan projek Landasan Rel Pantai Timur (ECRL) yang sebenar,” katanya.

Beliau berkata demikian ketika ditemui di Majlis Rumah Terbuka ECRL di sini hari ini, yang turut dihadiri oleh Menteri Besar Kelantan, Datuk Ahmad Yakob dan dan Pengarah Infra MRL Nor Rizan Md Akhir.

“Kita berharap anak-anak tempatan khususnya di Pantai Timur untuk segera menawarkan diri untuk menyertai program ini memandangkan mereka akan diberikan latihan teknikal dan juga jaminan pekerjaan,” katanya.

Mengulas lanjut Zaidi berkata setakat ini 500 pelatih yang telah menjalani latihan menerusi program yang ditawarkan berjaya mendapat pekerjaan selepas tamat latihan dengan kadar gaji bermula RM1,800 sehingga mencecah RM2,500.

Katanya pelatih yang menyertai program itu juga turut diberikan elaun latihan dan praktikal RM300 sebulan bergantung kepada pusat latihan dan tapak pembinaan selain kos latihan, makan minum dan tempat penginapan ditanggung.

“Bagi fasa kedua kita menyasarkan 3,200 pelatih akan menyertai program ini untuk bahagian operasi yang akan bermula dalam tempoh dua atau tiga tahun sehingga ia tamat pada tahun 2025,” tambahnya.


Kerajaan benarkan guru, petugas Kemas berpolitik berkuat kuasa serta-merta – PM

KOTA BHARU, 22 Jan – Kerajaan hari ini mengumumkan kebenaran kepada kesemua guru sekolah di seluruh negara untuk berpolitik sebagai menghormati prinsip demokrasi iaitu hak seluruh rakyat untuk berpolitik.

“Saya telah pun membawa perkara ini ke Kabinet dan memutuskan dalam menghormati prinsip demokrasi iaitu kebenaran rakyat untuk berpolitik maka kami telah membuat keputusan membenarkan guru-guru berpolitik.

“Kakitangan Kemas, dahulu dibenarkan berpolitik seperti rakyat biasa namun ketika era Pakatan Harapan (PH) mereka tidak dibenarkan berbuat demikian justeru saya ingin umumkan bahawa petugas Kemas juga bebas dan dibenarkan berpolitik.

“Jika pekeliling belum dikeluarkan, saya harap Kementerian Pendidikan segera mengeluarkan pekeliling tersebut agar tiada lagi tekanan dilakukan terhadap guru-guru ini,” katanya.

Beliau berkata demikian pada sidang media selepas menghadiri Majlis Perjumpaan Khas Perdana Menteri Bersama Ahli Biro Politik UMNO Negeri di Bangunan UMNO Kelantan, di sini hari ini.

Terdahulu, beliau memaklumkan sebelum ini ada pekeliling menyekat guru-guru daripada berpolitik sehingga ramai dalam kalangan pendidik berkenaan diberi amaran untuk diambil tindakan.

“Seperti guru misalnya jika berpolitik hingga meninggalkan tugas mereka boleh diambil tindakan disiplin dan sebagainya, itu terserah pada jabatan (membuat penilaian),” kata beliau.- BERNAMA


Jangan leka, amal kawalan kendiri- Muhyiddin

Beliau juga mengingatkan orang ramai untuk melakukan ujian kendiri bagi mengesan jangkitan COVID-19 dengan lebih cepat supaya isolasi boleh dilakukan dengan lebih efektif dalam usaha memutuskan rangkaian jangkitan virus itu dalam komuniti.

“Jika berkemampuan, kerap lakukan ujian kendiri COVID-19 terutamanya dengan kit di rumah sendiri yang dijual dengan harga berpatutan di farmasi dan dalam talian,” katanya dalam hantaran di Facebook hari ini.

Bekas perdana menteri itu juga memuji pendirian kerajaan yang terus konsisten untuk memberi vaksin kepada seramai mungkin penduduk di negara ini sekali gus mengurangkan beban ke atas sektor kesihatan awam dan membolehkan lebih banyak sektor ekonomi dan sosial dibuka.

“Kelonggaran hanya diberikan apabila risiko sektor dinilai, dan kerajaan sudah melaksanakan tanggungjawab sebaik mungkin dalam memberi suntikan vaksin kepada seramai mungkin penduduk di Malaysia,” katanya.

Perdana Menteri Datuk Seri Ismail Sabri Yaakob dalam sidang media khas semalam berkata kerajaan bersetuju membenarkan individu yang sudah lengkap vaksinasi COVID-19 melakukan pergerakan rentas negeri tanpa perlu mendapatkan kebenaran polis bermula hari ini.


Perlu qada zakat fitrah jika belum tunaikan kewajipan

KOTA BHARU, 3 Mei – Umat Islam khusus rakyat Kelantan yang belum membayar zakat fitrah pada bulan Ramadan lepas, wajib qada zakat fitrah walaupun telah lewat daripada waktu ditentukan.

Imam Masjid Bandar Kuala Krai Armin Azahari Mamat berkata hal ini kerana terdapat lima perihal hukum mengenai peringatan waktu untuk seseorang umat Islam yang merdeka iaitu golongan tua atau muda, lelaki atau perempuan dan berakal untuk membayar zakat fitrah.

“Selain itu, hukum afdal selepas solat Subuh pada hari akhir Ramadan sehingga sebelum menunaikan solat sunat Aidilfitri,” katanya ketika dihubungi, hari ini.

Mengulas lanjut, Armin berkata waktu makruh adalah selepas solat sunat Aidilfitri sehingga sebelum terbenam matahari dan waktu haram pula selepas terbenam matahari pada Aidilfitri.

“Oleh itu, memandangkan baru-baru ini umat Islam menjangkakan 1 Syawal jatuh pada 3 Mei (hari ini), mungkin ramai yang tidak sempat untuk membayar zakat fitrah pada akhir Ramadan lepas.

“Saya seru semua umat Islam supaya segera menunaikan kewajipan ini, jangan tangguh atau tunggu Ramadan tahun depan untuk membayarnya kerana berdosa sekiranya tidak melaksanakanya,” katanya.

Armin berkata sekiranya terdapat individu membayarnya selepas solat sunat Aidilfitri ia dikira sebagai sedekah kerana tiada denda yang khusus sekiranya tidak menunaikan kewajipan itu, namun kepada pelakunya, banyakkanlah beristighfar kepada Allah SWT.

“Zakat fitrah dibayar untuk kita berkongsi kepada orang yang memerlukan (fakir dan miskin) bagi meneruskan kelangsungan hidup,” katanya yang menambah boleh membayar terus kepada golongan fakir dan miskin. – BERNAMA


Roziah wanita pertama dilantik Naib Canselor UiTM

KUALA LUMPUR 3 Sept – Prof Dr Roziah Mohd Janor dilantik sebagai Naib Canselor Universiti Teknologi Mara (UiTM), sekali gus menjadikan beliau wanita pertama dilantik ke jawatan itu di universiti berkenaan.

“Roziah mampu menggalas tanggungjawab menjadikan UiTM sebuah universiti mega seterusnya memberi peluang luas kepada bumiputera memperbaiki taraf hidup melalui pendidikan tinggi dalam semua bidang dan meneruskan kecemerlangan kepimpinan UiTM,” kata Noraini menerusi perkongsian di laman Facebook rasmi beliau.

Roziah, 58, yang sebelum ini Timbalan Naib Canselor (Akademik dan Antarabangsa) UiTM menggantikan Profesor Emeritus Datuk Dr Mohd Azraai Kassim yang tamat perkhidmatan pada 10 Mac lalu.

Roziah berkelayakan Ijazah Sarjana Muda dalam bidang Matematik dari The State University of New York @ New Paltz New York, Amerika Syarikat (AS) serta Ijazah Sarjana dalam bidang sama dari West Virginia University (AS) dan Ijazah Doktor Falsafah dalam bidang Statistik pada tahun 2003 dari Universiti Kebangsaan Malaysia.

Beliau telah menggerakkan 22 inisiatif Globally Reknowned University 2025 seperti penggabungan Fakulti menjadi Kolej Pengajian 10 bidang, Education [email protected] dan Global Learning selain menganggotai badan profesional Malaysia Board of Technologist (MBOT) dan pernah menerima pelbagai anugerah.

Antara anugerah yang pernah diterima termasuk seperti Staff Excellence Award UiTM pada tahun 2002, 2008, 2009, 2013 dan 2017, Researcher of the Year UiTM 2007 dan Bronze Medal for GPP Modified Socio Mobility Index: Quantifying Actual Development Impact dari Malaysian Association of Research Scientist.


‘Balau’ bangkitkan semangat OKU di platform maya

BANDAR MELAKA 7 Disember – Kekurangan bukanlah kelemahan. Itu yang dibuktikan seorang pemuda orang kurang upaya (OKU) apabila membuktikan kegigihan untuk keluar dari ‘kepompong malang’ membuahkan kejayaan.

Walaupun fizikalnya tidak lagi sempurna selepas hilang sebelah tangan, namun Muhammad Hafiq Hizwan Norizan, 25, mengubah nasib dirinya dengan mula menjinakkan diri dengan platform media sosial.

Hasil kerja kerasnya, pemuda berasal dari Klebang itu kini bergelar antara ikon OKU paling berpengaruh di platform TikTok, Facebook dan Instagram.

Balau yang ditemui pada Karnival Sukan Inspire OKU Aktif Peringkat Negeri Melaka berkata, untuk mencapai tahap yang ada sekarang bukanlah mudah.

Bermula dengan menjadi penghantar makanan dua tahun lalu, dia mula menjinakkan diri dengan platform dalam talian dan memuat naik video sebelum popularitinya kian mencanak pada tahun ini.

“Saya berterima kasih kepada semua yang banyak memberi sokongan kepada saya sehinggalah saya berada di tahap sekarang dan bergelar seorang ‘influencer’ (pempengaruh).

“Sekarang saya hanya ada satu tujuan iaitu nak bangkitkan semangat OKU di luar sana. Janganlah disebabkan kekurangan mereka beranggapan masa depan sudah gelap.

“Jadi saya mahu memberi inspirasi kepada mereka untuk melakukan sesuatu dan alhamdulillah setakat ini respon yang saya terima cukup baik,” katanya.

“Akibat kemalangan itu, limpa saya pecah dan tangan kiri pula mengalami kecederaan parah menyebabkan doktor berkata ia mungkin tidak dapat diselamatkan.

“Selama dua bulan tangan saya dibalut tetapi tidak menunjukkan tanda-tanda akan pulih. Sebab itulah saya mengambil keputusan untuk tangan itu dipotong dan saya reda terpaksa menjalani kehidupan sebagai insan OKU,” katanya.

“Memang ada yang gelar saya cacat tidak sedar diri dan sebagainya, sedangkan mereka tak tahu ‘struggle’ yang kami golongan OKU alami.

“Lagipun daripada lebih 333,000 pengikut bukan semua begitu, hanya seorang dua sahaja dan selebihnya banyak memberikan sokongan dan kata-kata semangat,” katanya yang turut digelar lelaki mirip pelakon Faizal Hussein.

Beliau yang juga atlet Melaka, baru-baru ini berjaya meraih dua pingat emas dan satu perak dalam acara T46 lelaki 100 meter, 200 meter dan 400 meter pada temasya Para Sukma Majlis Sukan Negara (MSN) 2022.

Malah, katanya, kejayaan meraih dua emas itu merupakan yang pertama dalam kariernya selepas pada Para Sukma 2018 di Perak sekadar meraih satu gangsa.

“Insya-Allah pada Februari 2023 saya akan menyertai kelayakan ke Para ASEAN di MSN Kuala Lumpur dan jika layak saya akan terbang ke Kemboja pada Jun untuk mewakili negara.


Tiada keperluan tutup sekolah asrama – Khairy

KUALA LUMPUR, 20 Jan – Tiada keperluan untuk menutup sekolah berasrama di negara ini walaupun terdapat peningkatan kluster COVID-19 di sekolah itu kerana sebahagian besarnya hanya melibatkan gejala ringan ataupun tiada gejala.

Menteri Kesihatan Khairy Jamaluddin berkata penutupan sekolah itu juga dilihat sebagai langkah ke belakang memandangkan peratusan vaksinasi remaja sudah mencapai 90 peratus.

“Jangkitan COVID-19 ini adalah perkara yang akan jadi dan kita tidak boleh lari daripada jangkitan. Selagi kesan gejala jangkitan itu tidaklah teruk, mereka boleh diasingkan di asrama atau di rumah,” katanya dalam sidang media di Bangunan Parlimen hari ini.

Terdahulu, beliau berkata sejumlah 52 kluster pendidikan termasuk 27 sekolah berasrama dikesan bagi tempoh Minggu Epid Satu tahun ini hingga semalam.

“Daripada 52 kluster ini, siasatan mendapati 44 kluster dengan kes indeksnya adalah pelajar manakala guru atau pensyarah bagi lima kluster dan staf sokongan pusat pendidikan bagi tiga kluster lagi,” katanya.

Khairy juga berkata perkumpulan ramai telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.

Beliau berkata pada minggu kedua persekolahan, bilangan kluster pendidikan meningkat sekali ganda kepada 33 dengan semua negeri melaporkan kluster kecuali Perlis, Terengganu, Sarawak dan Labuan.  – BERNAMA


Kingsmen, MAB King, FRIXX muncul juara sulung Piala TYT Esports

PASUKAN Kingsmen, MAB King dan pemain individu, FRIXX menjadi pemenang kejohanan sulung e-Sukan (Esports) Piala Yang di-Pertua Negeri Melaka, mengikut tiga platform permainan berbeza, pada 31 Okt lepas.

Bagi platform permainan Mobile Legends Bang Bang (MLBB) pula menyaksikan pasukan pilihan, MAB King menepati ramalan, ungguli gelaran juara selepas menewaskan pasukan Anonymouz dalam aksi perlawanan akhir pada 31 Okt lalu.

Platform permainan F1 2021 pula menyaksikan pemain individu, FRIXX ungguli juara keseluruhan, manakala ERD_MiorHafiz di tempat kedua dan tempat ketiga jatuh kepada peanutS.

Sementara itu, kejohanan yang dianjurkan Persatuan e-Sukan Negeri Melaka (MEA) dengan kerjasama Kementerian Belia dan Sukan (KBS) itu, menawarkan hadiah keseluruhan bernilai RM20,000.

Berlangsung pada 28 hingga 31 Okt lepas, kejohanan ini turut disertai 14 pasukan dari luar negara seperti, Filipina (4), Singapura (3), Indonesia (3), Thailand (3) dan Laos (1).


Empat individu ditahan terlibat eksploitasi pekerja asing di Klang

Ketua Polis Daerah Klang Selatan ACP Cha Hoong Fong berkata dalam operasi pada 6.30 petang itu, polis menahan seorang lelaki dan seorang wanita warga tempatan serta seorang lelaki dan seorang wanita warga asing lingkungan umur 38 hingga 43 tahun yang merupakan ejen pekerjaan.

Dalam operasi itu, Cha berkata mangsa seramai enam individu termasuk tiga wanita warganegara asing berumur dalam lingkungan 24 hingga 44 tahun telah diselamatkan di bawah Seksyen 44 Akta Antipemerdagangan Orang dan Penyeludupan Migran (ATIPSOM) 2007 dan merampas 20 pasport dan wang tunai sebanyak RM13,600 yang dipercayai gaji pekerja.

“Siasatan menunjukkan kesemua mangsa terdedah eksploitasi kerja paksa di sebuah kilang simen oleh pihak ejen pekerjaan. Pihak ejen disyaki telah menguruskan pekerjaan dan mengawal pembayaran gaji kepada kesemua mangsa,” katanya dalam kenyataan hari ini.

Katanya kesemua mangsa telah dijanjikan pekerjaan di kilang dengan tawaran gaji yang lumayan semasa berada di negara asal dan apabila tiba di Malaysia, kos perjalanan dan pasport telah dipotong dari gaji setiap bulan.

Cha berkata pasport kesemua mangsa ditahan oleh pihak ejen dan tiada permit kerja sah sebagaimana yang dijanjikan oleh pihak ejen semasa di negara asal selain mangsa juga disyaki telah dipaksa kerja lebih masa untuk membayar balik segala kos perjalanan dan pasport.

Beliau berkata Bahagian Siasatan Jenayah, IPD Klang Selatan telah membuka kertas siasatan di bawah Seksyen 12 ATIPSOM 2007 dan Seksyen 12(1)(f) Akta Pasport 1966.

“Majistret Mahkamah Klang meluluskan reman ke atas semua suspek selama enam hari, sehingga 15 Ogos ini dan pihak polis masih menjalankan siasatan dan akan melengkapkan kertas siasatan dalam tempoh terdekat,” katanya

Operasi tersebut dijalankan oleh Bahagian D3 ATIPSOM, Jabatan Siasatan Jenayah, Bukit Aman yang diketuai Ketua Penolong Pengarah D3 SAC Fadil Marsus bersama Bahagian Siasatan Jenayah, Ibu Pejabat Polis Daerah (IPD) Klang Selatan.


Tiga sekeluarga rentung dalam kebakaran dua rumah di Sibu

SIBU 1 Mac – Tiga sekeluarga rentung dalam satu insiden kebakaran melibatkan dua buah rumah di Kampung Bahagia Jaya di sini, malam ini.

Maklumat awal dari Pusat Gerakan Operasi (PGO) Jabatan Bomba dan Penyelamat Malaysia (JPBM) Sarawak menyatakan mangsa yang terkorban dikenal pasti sebagai Sima Abdullah, 18, Rashidah Suut, 81, dan seorang lagi mangsa yang belum disahkan identitinya.

Sementara itu, Ketua Bomba Zon 4 Sibu Janggan Mulling memberitahu Bernama empat lagi mangsa terselamat dalam insiden yang dilaporkan kira-kira pukul 8.12 malam itu.

Katanya, seramai 19 anggota dari dua balai bomba dan penyelamat di sini dikejarkan ke tempat kejadian sebelum berjaya mengawal kebakaran kira-kira pukul 9.00 malam.


Petronas Yamaha SRT buat analisis isu dihadapi pada GP Aragon

PETRONAS Yamaha Sepang Racing Team (SRT) akan membuat analisis terperinci selepas pelumba pasukan itu, Fabio Quartararo dan Franco Morbidelli menghadapi beberapa isu termasuk masalah tayar pada Grand Prix (GP) Aragon di Litar Aragon, Sepanyol pada Ahad.

Prinsipal pasukan itu Datuk Razlan Razali bagaimanapun berkata beliau masih berpuas hati selepas Morbidelli menduduki tempat keenam, manakala Quartararo di kedudukan ke-18, walaupun berhadapan dengan masalah tayar depan dan sukar beraksi selepas terlibat dalam kemalangan semasa sesi latihan ketiga pada Sabtu.

“Perkara seperti ini berlaku dalam perlumbaan, kami hanya perlu belajar daripadanya dan kembali dengan lebih baik minggu hadapan,” katanya dalam kenyataan yang dikeluarkan pasukan berkenaan hari ini.

Pelumba Sepanyol Joan Mir daripada Team Suzuki Ecstar yang menamatkan perlumbaan di tempat ketiga (41:57.035 saat), mengambil alih kedudukan pendahulu Kejohanan Dunia MotoGP daripada Quartararo dengan 121 mata, manakala Quartararo turun ke tangga kedua selepas memperoleh 115 mata.

Pelumba Sepanyol Maverick Vinales daripada Monster Energy Yamaha yang berada di tempat keempat (41:57.271 saat), naik ke tangga ketiga dengan 109 mata manakala Morbidelli di kedudukan keenam dengan 87 mata selepas 10 perlumbaan.

Sementara itu, Razlan memuji pelumba Moto2 dan Moto3 Petronas Sprinta, Jake Dixon dari Great Britain, dan pelumba Scotland, John McPhee yang menamatkan perlumbaan masing-masing di tempat keempat dan kelima.

Dixon meraih kedudukan terbaik musimnya selepas mendapat tempat keempat dengan catatan masa 39 minit 42.500 saat manakala McPhee merekodkan 37:45.377 saat dalam perlumbaan 19 pusingan.

Beliau juga memuji rakan sepasukan Dixon, Xavi Vierge dari Sepanyol yang menamatkan perlumbaan di kedudukan ke-16 (39:59.949 saat) walaupun baru pulih daripada patah tulang di kedua-dua kaki selepas terlibat dalam kemalangan pada GP Perancis di Litar Le Mans baru-baru ini.

Razlan dalam pada itu berharap pelumba Moto3 negara Khairul Idham Pawi (KIP) yang juga rakan sepasukan McPhee, meningkatkan prestasinya menjelang GP Teruel minggu hadapan, dijadual diadakan di litar sama dari 23 hingga 25 Okt. Beliau masih belum memperoleh sebarang mata selepas 11 perlumbaan.- BERNAMA


Mesej tular sindiket culik dan jual organ adalah palsu – Polis

KUALA LUMPUR, 7 Feb- Polis Diraja Malaysia (PDRM) hari ini menafikan mengeluarkan amaran kepada rakyat Malaysia berhubung satu sindiket penculikan yang menyasarkan kanak-kanak berumur di bawah 15 tahun bagi mendapatkan organ tertentu untuk dijual.

Supt Komunikasi Korporat Polis Diraja Malaysia (PDRM) Supt A. Skandaguru berkata hasil semakan mendapati mesej yang tular di media sosial itu mendakwa sindiket terlibat menggunakan kereta Proton Wira dan sebuah van putih bagi menjalankan aktiviti dan telah tular sejak 2016 sebelum kembali diulang siar.

“PDRM mengesahkan tiada sebarang laporan polis diterima berkaitan kes penculikan dan pernjualan organ manusia seperti yang didakwa … Tiada sebarang amaran sedemikian pernah dikeluarkan oleh pihak Bukit Aman,” katanya dalam kenyataan di sini hari ini.

Katanya PDRM juga menafikan pernah mengeluarkan amaran menerusi ‘Gerakan Ibu Pejabat Kontinjen Bukit Aman’ seperti didakwa oleh sindiket yang turut menyenaraikan harga organ manusia seperti jantung, hati, paru-paru, buah pinggang serta mata dalam mesej yang ditularkan itu.

Sementara itu, A. Skandaguru menasihatkan orang ramai agar tidak mudah mempercayai berita-berita yang tidak berasas serta tidak sahih selain mengelak berkongsi atau menyebar berita palsu kerana ia boleh menimbulkan kegusaran awam.- BERNAMA


Tangisan, pelukan iringi kepulangan rakyat Malasysia dari Singapura menerusi VTL darat

JOHOR BAHRU 29 Nov – Tangisan kegembiraan dan pelukan keluarga tercinta menyambut kepulangan seorang rakyat Malaysia yang setahun lebih terkandas di Singapura kerana tuntutan kerja.

Lebih menyayat hati apabila Bali Anak Jalang, 36, berasal dari Sarawak yang kali terakhir pulang ke Malaysia pada Oktober tahun lepas, berkata dia tidak pernah merangkul anak bongsunya yang baru berusia lima bulan.

Bapa kepada lima anak yang bekerja di republik itu sejak 16 tahun lepas sebagai juruteknik berkata, dia kehilangan kata-kata selepas melihat isterinya Donna Alicia, 36, bersama anak-anaknya menunggu di luar pintu ketibaan.

“Perasaan saya tidak dapat diungkapkan dengan kata-kata, selepas dapat tahu Malaysia dan Singapura setuju laksana Laluan Perjalanan Lengkap Vaksin (VTL) darat, jadi saya tidak lepaskan peluang untuk pulang ke tanah air,” katanya kepada pemberita selepas tiba di Terminal Bas dan Pengangkutan Awam Larkin Sentral, di sini hari ini.

Bali yang menetap di Pasir Gudang, di sini berkata usaha untuk pulang ke tanah air juga adalah atas bantuan daripada majikannya yang membantu memastikan dia dapat memperoleh tiket bas.

“Untuk dapat tiket pulang ke Malaysia di Singapura agak mencabar sebab ada kesesakan laman sesawang untuk tempah tiket, tetapi akhirnya berjaya atas bantuan majikan dan sumber manusia yang bantu sampai saya dapat tiket,” katanya.

Bagi pekerja di bahagian perolehan sebuah syarikat yang mahu dikenali sebagai Dennis, 32, makanan tempatan antara yang paling dirindui selain keluarga.

“Paling utama saya nak pergi kedai mamak nak makan roti canai, nasi lemak dan banyak lagi sebab walau macam mana hebat negara orang, kita tetap akan rindu dan rasa negara kita paling istimewa.

“Saya sudah dua tahun sejak pandemik COVID-19 tidak pulang ke kampung jadi rasa gembira dan berdebar untuk jumpa keluarga di Kota Tinggi,” katanya yang telah bekerja di Singapura selama lapan tahun.

Sementara itu, Pengurus Operasi Kavin Raj Gunalan, 24, berkata usaha pemimpin negara termasuk Menteri Besar Johor Datuk Hasni Mohamad untuk memastikan VTL ini menjadi kenyataan, amat dihargai rakyat Malaysia yang terkandas di Singapura.

“Saya mewakili rakan-rakan saya yang berada di Singapura amat bersyukur dan menanti-nantikan detik ini kerana bukan senang untuk mengawal emosi kita apabila sudah lama tidak pulang dalam tempoh lama ke negara sendiri.

“Apa yang paling saya rindukan pertama tentulah keluarga, makanan kita di sini yang unik dan sedap dan saya rindukan suasana meriah dan harmoni di Malaysia dan selepas ini saya akan pergi bercuti bersama keluarga dan juga rakan-rakan,” katanya yang akan bercuti selama tiga bulan.- BERNAMA


PM ucap tahniah kepada Komander Suzanna

KUALA LUMPUR 18 Sept – Perdana Menteri Datuk Seri Ismail Sabri Yaakob hari ini menzahirkan ucapan tahniah kepada Komander (M) Dr Suzanna Razali Chan yang diiktiraf sebagai ikon wanita dunia dalam bidang carilamat oleh Persekutuan Penyelamat Maritim Antarabangsa (IMRF).

Menerusi catatan di Facebook rasminya, Ismail Sabri berkata pengiktirafan kepada Ketua Penolong Pengarah Bahagian Carilamat dan Bantuan Bencana Maritim Malaysia itu menjadi kebanggaan seluruh Keluarga Malaysia.

Perdana Menteri berkata Dr Suzanna, 40, adalah wanita pertama dari rantau Asia Tenggara yang dipilih menerima anugerah yang amat berprestij itu.

Menerusi IMRF Awards 2021, Suzanna dinobat sebagai ikon bagi kategori itu berdasarkan komitmen, kelayakan dan kepakarannya dalam bidang mencari dan menyelamat maritim (MSAR) malah, beliau juga adalah wanita pertama di rantau Asia Tenggara memenangi anugerah tersebut.

Anugerah disampaikan Ketua Pegawai Eksekutif IMRF Theresa Crossley secara dalam talian menerusi Majlis Penganugerahan IMRF Awards 2021 yang berlangsung dari London, United Kingdom melalui akaun Youtube rasmi IMRF pada 14 Sept lepas.

Agensi Penguatkuasaan Maritim Malaysia (Maritim Malaysia) memaklumkan, Suzanna dianugerahkan IMRF Awards 2021 setelah berjaya menarik perhatian IMRF menerusi pencapaian dan prestasinya di dalam dan luar negara serta tersenarai dalam finalis Runner Up bagi kategori ‘Women in SAR’.


PM garis empat hala tuju pembangunan landskap negara

Empat hala tuju itu, antaranya melibatkan usaha memperkemas sistem jaringan landskap negara, dengan keutamaan diberikan kepada perluasan penyediaan infrastruktur hijau negara, menerusi pendekatan program pembangunan landskap yang menyeluruh.

“Kedua ialah mendaya upaya potensi dan nilai ekonomi industri landskap. Seiring dengan perubahan global, sewajarnya kita mendaya upayakan potensi industri landskap negara sebagai satu nilai ekonomi atau sebagai satu sumber pulangan dan ekonomi baharu negara.

“Ketiga ialah melindungi aset landskap Keluarga Malaysia. Satu kaedah kawalan secara perundangan diwujudkan, bagi memastikan aset landskap dapat dilindungi selain pendidikan berterusan secara lebih berkesan kerana kehilangan,” katanya.

Beliau berkata demikian semasa berucap sempena sambutan Hari Landskap Negara 2022 (HLN2020) di Taman Bandar Ekoflora, Johor Bahru, di sini hari ini.

Hala tuju keempat, katanya ialah mempertingkat kualiti perkhidmatan landskap negara, di mana organisasi landskap yang lengkap di peringkat agensi, negeri dan tempatan perlu memastikan perkhidmatan yang terbaik dapat diberikan kepada Keluarga Malaysia.

Dengan hala tuju yang dicadangkan itu, Ismail Sabri berharap pembangunan landskap pada 25 tahun akan datang, menjadi lebih maju dan menawarkan kualiti landskap yang unggul untuk dinikmati oleh generasi mendatang dan segala usaha ini perlu bermula pada hari ini.

Beliau berkata kerajaan juga berhasrat agar setiap negeri mempunyai taman awam berkonsepkan Taman Persekutuan dan dapat meningkatkan akses rakyat kepada kawasan landskap.

Katanya ia sekali gus meningkatkan jumlah kawasan hijau di kawasan perbandaran, yang menjadi faktor utama penyumbang karbon rendah dan keselesaan persekitaran bandar, yang memberi impak kepada peningkatan kualiti persekitaran dan kehidupan Keluarga Malaysia.

Menurut Perdana Menteri, dalam tempoh 25 tahun ini, taman seluas kira-kira 9,467 hektar telah dibangunkan di seluruh negara dan melalui kerjasama semua pihak, kualiti pembangunan landskap yang indah dan damai telah bercambah.

“Rakyat menyedari kepentingan landskap dalam persekitaran dan kesejahteraan kehidupan. Taman-taman dan kawasan rekreasi awam telah dijadikan ruang terapi Keluarga Malaysia, dalam usaha meredakan tekanan hidup yang secara langsung, menyumbang kepada peningkatan kesejahteraan mental dan fizikal.

“Data menunjukkan jumlah pengunjung ke Taman Persekutuan Bukit Kiara mencatatkan peningkatan sebanyak 287.10 peratus pada 2021 berbanding tahun sebelumnya, dan ini membuktikan kepentingan taman menjadi ruang rekreasi utama Keluarga Malaysia semasa pandemik COVID-19,” katanya. – BERNAMA


BN pertaruh dua anak bekas Ketua Menteri

KUALA LUMPUR 6 Nov – Dua anak bekas Ketua Menteri Melaka disahkan akan bertanding mewakili Barisan Nasional (BN) pada Pilihan raya Negeri (PRN) 20 Nov depan.

Kedua-dua mereka merupakan anak Ketua Menteri Melaka ke-7 dan ke-8 iaitu Allahyarham Datuk Seri Mohd Zin Abdul Ghani dan Allahyarham Datuk Seri Abu Zahar Isnin.


BN perlu dominan di Putrajaya, mudahkan keputusan penting dilaksanakan – PM

BERA, 15 Okt – Barisan Nasional (BN) perlu menang besar pada Pilihan Raya Umum Ke-15 (PRU15) supaya menjadi dominan di Putrajaya, sekali gus membolehkan keputusan penting dapat dilaksanakan dengan mudah, kata Perdana Menteri Datuk Seri Ismail Sabri Yaakob.

Beliau berkata kemenangan BN ditambah dengan kerjasama rakan-rakan parti dari Sabah dan Sarawak juga, dapat menghilangkan ‘rasa tidak stabil’ selain tidak lagi perlu mengharap ihsan pihak lain.

“Ketika ini walaupun saya Perdana Menteri, namun BN dalam kerajaan hanya menyumbang 42 kerusi, tak banyak… betul mereka (pembangkang) setuju dengan saya sebagai Perdana Menteri, namun kita rasa tak kuat. Tumbang atau tidak kerajaan, kalau ada lima yang tarik (sokongan) boleh tumbang. Sentiasa rasa tak stabil.

“Pembangkang sudah tandatangan perjanjian memorandum persefahaman, tetapi jika mereka tidak sokong dalam Parlimen semasa mengundi juga, kita tak boleh menang. Kita ini mengharapkan undi dia. Jadi yang terbaik ialah jangan mengharap orang tetapi kita sendiri yang menentukan hala tuju negara,” katanya.

Naib Presiden UMNO itu berkata demikian semasa berucap merasmikan Mesyuarat Perwakilan Wanita, Pergerakan Pemuda dan Puteri UMNO Bahagian Bera di Dewan Konvensyen Majlis Daerah Bera di sini hari ini.

Ismail Sabri berkata kemenangan besar BN dapat membentuk sebuah negara stabil, yang tidak berlaku sejak akhir-akhir ini apabila semakin banyak kritikan terbuka terhadap dirinya dibuat pemimpin parti, termasuk daripada mereka yang bergabung dalam kerajaan.

“Kalau makin lama, makin teruk lagi kritikan dan asakan dan sudah tentu saya tidak boleh mentadbir kerajaan dengan sempurna seperti di peringkat awal saya menerajui pentabiran negara,” katanya dan menambah ia antara faktor beliau memohon supaya Parlimen dibubarkan bagi memberi laluan kepada PRU15.

Beliau berkata pembubaran Parlimen pada 10 Okt lepas membawa isyarat kepada semua jentera gerak kerja BN, supaya perlu bekerja keras untuk memenangkan BN kerana masa untuk pilihan raya ‘sudah sangat dekat’.

Gerak kerja juga perlu meliputi penguasaan media sosial, menerusi kreativiti untuk menyebarkan mesej dan naratif kerajaan serta menjawab fitnah daripada pembangkang, yang sering menggunakan platform tersebut.

“Penguasaan media sosial kita mesti lebih daripada mereka (pembangkang). Mereka buat simple sahaja tetapi menarik seperti sebuah lagu yang baru-baru ini trending. Kita juga perlu kreatif dan buat satu lagu (bertajuk) cukup sekali… cukup sekali janji dia.

“Kita kena jawab tuduhan mereka di media sosial. Dulu (PRU14) kita kalah kerana tak jawab fitnah mereka. Kalau dulu sewaktu Pilihan Raya Umum Ke-11,  mungkin orang tidak begitu lihat media sosial tetapi sekarang semua sudah pandai dan sudah ada pelbagai kumpulan WhatsApp,” katanya.

Ismail Sabri yang juga Ketua UMNO Bahagian Bera turut mengingatkan jentera parti di bahagian itu bahawa mereka mempunyai ‘tugas lebih berat’ berbanding pilihan raya umum lepas, memandangkan kerusi Parlimen itu menjadi tumpuan semua pihak kali ini kerana ia kerusi yang diduduki Perdana Menteri.

Selain itu katanya gerak kerja itu juga perlu memastikan kemenangan dua kerusi Dewan Undangan Negeri (DUN) Pahang di bawah Parlimen Bera, iaitu Guai dan Kemayan dikekalkan, di samping merampas kembali DUN Triang daripada DAP. – BERNAMA


Enam teras sejahterakan Rembia

REMBIA 17 Oktober – Enam teras menjadi fokus dalam usaha berterusan membangunkan Dewan Undangan Negeri (DUN) Rembia dalam tempoh lima tahun ini.

Ahli Dewan Undangan Negeri (Adun) Rembia, Datuk Muhammad Jailani Khamis berkata, enam teras itu melibatkan pendidikan, keagamaan, kebajikan, belia, ekonomi dan perumahan.

Jelasnya, ketiga-tiga teras itu meliputi beberapa projek atau kerja-kerja pembinaan untuk memastikan pembangunan Rembia seiring dengan DUN lain di Negeri Melaka.

Muhammad Jailani amat mengutamakan aspek kebajikan orang Rembia dan antara langkah sudah dilakukan untuk memudahkan urusan rakyat adalah dengan melengkapkan balai raya di DUN itu dengan kemudahan yang secukupnya seperti kerusi serta meja.

“Satu perkara lagi adalah bencana, DUN Rembia juga tidak terlepas daripada masalah banjir dan pernah juga berlaku kes kebakaran. Kami bukan sekadar berikan kepada mangsa tetapi kebajikan petugas dan sukarelawan turut dijaga,” katanya.

Bagi teras kedua iaitu pendidikan, Muhammad Jailani berkata, ia merupakan elemen amat perlu dalam membangunkan sesebuah kawasan tanpa mengira bangsa dan agama.

Bagi membantu anak Rembia memperoleh kecemerlangan dalam pelajaran beliau memperuntukkan RM67,000 bagi membiayai Program Tuisyen Percuma khusus buat pelajar daripada keluarga B40.

Jelasnya perbelanjaan itu adalah bagi tempoh Januari hingga September lalu dengan fokus diberikan kepada calon akan menduduki peperiksaan Sijil Pelajaran Malaysia (SPM).

“Pada masa sama, anak-anak DUN Rembia yang memperoleh keputusan cemerlang dan mempunyai gred A dalam SPM juga akan menerima insentif,” katanya.

Muhammad Jailani berkata pihaknya turut membaik pulih sekolah menengah, sekolah rendah, Sekolah Jenis Kebangsaan Cina dan Sekolah Jenis Kebangsaan Tamil, akibat masalah pada struktur selain mengalami kerosakan akibat bencana seperti ribut melanda.

Selain itu, kerja-kerja menaik taraf atau baik pulih longkang di kampung-kampung di DUN Rembia giat dilaksanakan sebagai persiapan menghadapi musim banjir dijangka pertengahan November ini.

“Ada yang sudah siap dilaksanakan dan ada yang masih menunggu kelulusan, tapi semua projek berkenaan adalah disegerakan bagi kemudahan serta keselesaan orang Rembia,” katanya.

Karier:-
– Exco Pelancongan, Warisan dan Kebudayaan (2021 – kini)
– Ahli Dewan Undangan Negeri Rembia (2018 – kini)
– Usahawan

Institusi Pendidikan:-
Sekolah Kebangsaan: 4
Sekolah Menengah: 3
Sekolah Jenis Kebangsaan Cina: 2
Sekolah Jenis Kebangsaan Tamil: 2
Sekolah Rendah Agama JAIM: 65
Sekolah Pendidikan Khas: 1


PKPP bolehkan rakyat, perniagaan mula jana pendapatan – Tengku Zafrul

KUALA LUMPUR, 21 Julai (Bernama) – Pembukaan ekonomi secara berperingkat dan pelaksanaan Perintah Kawalan Pergerakan Pemulihan (PKPP) telah membolehkan rakyat dan perniagaan mula menjana pendapatan dan membayar semula pinjaman kewangan mereka.

Menteri Kewangan Tengku Datuk Seri Zafrul Tengku Abdul Aziz berkata, oleh itu langkah seterusnya yang boleh diambil ialah pertolongan secara lebih bersasar kepada golongan yang masih memerlukan.

“Perbincangan bersama bank-bank tempatan (masih dijalankan) untuk pertolongan lebih bersasar termasuk memanjangkan tempoh pembayaran yang akan mengurangkan ansuran bulanan, mengubah terma dan syarat serta mengurangkan kadar faedah sehingga peminjam stabil,” katanya.

Sehubungan itu, Tengku Zafrul menegaskan bahawa penangguhan pembayaran balik moratorium bank adalah untuk tempoh enam bulan sahaja dan ianya akan berakhir pada hujung September.

Beliau berkata demikian ketika menjawab sesi pertanyaan Menteri daripada Ahli Parlimen Pontian Datuk Seri Ahmad Maslan serta soalan tambahannya berkenaan pelaksanaan inisiatif seperti Pakej Rangsangan Ekonomi Prihatin Rakyat, Pelan Jana Semula Ekonomi Negara dan moratorium.

Menurut Kementerian Kewangan, moratorium bayaran balik pinjaman oleh institusi kewangan yang bermula sejak 1 April, 2020 dianggarkan berjumlah kira-kira RM51.4 bilion setakat 6 Julai, 2020.

Pelaksanaan moratorium secara menyeluruh boleh memberi tekanan tambahan terhadap sistem kewangan dari segi menjejaskan aliran tunai akibat daripada masalah peningkatan pinjaman tidak berbayar.


MAQIS Johor rampas anak pokok tanaman hiasan bernilai RM119,200

Menurut jabatan itu dalam kenyataan hari ini, pemeriksaan rutin pada 4 petang itu mendapati kontena terbabit membawa pelbagai spesies anak pokok termasuk cactus gymnocalycium, spathiphyllum wallisii, caladium, echeveria pinweel, microsorum punctatum, asparagus racemosus, strobilanthes sinuate dan adenium.

MAQIS Johor turut menasihatkan semua pengimport dan pengeksport untuk sentiasa mengikut peraturan yang telah ditetapkan, agar kawalan penyakit haiwan dan tumbuhan serta keselamatan makanan di negara ini terpelihara.


Kerajaan umum bantuan lebih komprehensif esok atau lusa

PETALING JAYA 27 Jun – Kerajaan akan mengumumkan bantuan yang lebih komprehensif di bawah Fasa (Pertama) Kawalan Pergerakan Pelan Pemulihan Negara yang merangkumi semua kumpulan masyarakat, sama ada esok atau pada Selasa.

Perdana Menteri Tan Sri Muhyiddin Yassin berkata, beliau akan mengumumkan perincian bantuan tersebut merangkumi sektor Perusahaan Kecil dan Sederhana (PKS) yang terkesan dengan pelaksanaan PKP 3.0 bagi mengekang penularan wabak COVID-19.

Muhyiddin berkata, kerajaan sentiasa berusaha memastikan kira-kira 12 juta individu atau isi rumah di negara ini yang terjejas dengan penularan wabak COVID-19 menerima bantuan dan sokongan sewajarnya dalam mendepani saat-saat yang sukar ketika ini.

“Kita faham bila di fasa begini (fasa pertama Kawalan Pergerakan Pelan Pemulihan) dan seterusnya sampai ke akhir tahun, semua tunggu apakah kerajaan akan tolong kumpulan yang terkesan? Kumpulan B40 dan M40 dah tentu (dibantu) termasuk dalam pemberian moratorium, kumpulan T20 juga ada (yang layak),” kepada pemberita selepas meninjau pusat pemberian vaksin (PPV) di Pusat Konvensyen Sunway Pyramid di sini hari ini.

Perdana Menteri berkata, bantuan yang akan diumumkan kali ini akan mengambil kira keperluan semua kumpulan yang terjejas wabak COVID-19, secara lebih komprehensif jika dibandingkan sebelum ini.

“Perinciannya akan saya maklumkan esok atau lusa supaya semua tahu di mana kita berada, tapi apa yang penting kita beri sokongan kepada semua kumpulan masyarakat,” katanya sambil membayangkan kemungkinan akan terdapat peningkatan dalam bantuan yang akan diberikan itu.


Polis buru lelaki cabul wanita di Cyberjaya

CYBERJAYA, 6 April – Polis sedang mengesan seorang lelaki yang disyaki terbabit dalam kes cabul seorang wanita di kawasan parkir sebuah pusat komersial Tamarind Square di Cyberjaya, semalam.

Ketua Polis Daerah Sepang ACP Wan Kamarul Azran Wan Yusof berkata dalam kejadian kira-kira 2 petang itu, wanita berumur 27 tahun telah disapa seorang lelaki kononnya untuk membantunya menyimpan barang ke dalam kereta di parkir pusat komersial tersebut, selain mahukan troli yang digunakan wanita itu.

“Bagaimanapun wanita berkenaan menolak bantuan tersebut namun lelaki itu tetap mengambil barang pengadu dan memasukkan dalam kereta dan secara tiba-tiba suspek bertindak menyentuh dan meramas punggung pengadu sebelum melarikan diri,” kata Wan Kamaruld dalam satu kenyataan hari ini.

Beliau berkata, mangsa memaklumkan bahawa lelaki itu berpakaian serba hitam, menyandang bag sling warna hitam, dengan rambut dan kulit berwarna gelap.

“Pengadu hanya nampak lelaki itu matanya juling. Pengadu juga tidak kenal dan tidak pernah berjumpa dengan lelaki itu sebelum ini,” katanya menambah kes disiasat di bawah Seksyen 354 Kanun Keseksaaan.- BERNAMA


Sasar 70 peratus syarikat usahawan sertai platform ‘Easy Shop Melaka’

AYER KEROH 24 Mac – Melaka Halal Hub Sdn Bhd (MHHSB) menyasarkan 70 peratus syarikat usahawannya menyertai platform digital ‘Easy Shop Melaka’ yang akan dibangunkan sekali gus memperkasa sektor keusahawanan di negeri ini.

“Kita ada 74 syarikat usahawan yang mana 35 syarikat usahawan adalah di bawah MHHSB dan selebihnya di bawah Perbadanan Kemajuan Negeri Melaka (PKNM).

“Bila ada platform itu, kita akan fokus kepada kategori makanan dan minuman, kosmetik dan kesihatan kerana ia produk yang mudah dan mendapat sambutan baik dalam kalangan pengguna,” katanya ketika dihubungi MHI.

Jelasnya, pihaknya sebelum ini telah pun melaksanakan program ke arah pendigitalan termasuk bekerjasama dengan pihak Shopee Malaysia dan Lazada untuk memasarkan produk MHHSB.

“Jadi, adanya usaha kerajaan negeri untuk buat program ini, kita akan kumpulkan semula semua usahawan untuk bersama menjayakan platform Easy Shop Melaka ini.

“Kita akan terangkan kepada usahawan apa konsep dan cara-cara yang sesuai untuk pasarkan produk termasuk menggunakan sistem dan tiada sebarang bayaran dikenakan kepada mereka,” katanya.

“Keluar masuk pengusaha perkara biasa dalam premis kita, tapi kita boleh semak ada yang berdaftar tahun lalu ada yang dah lama sampai enam tahun lebih.

“Kalau nak sasar 100 peratus usahawan yang sertai memang tak boleh, sebab itu kita sasar hanya 70 peratus daripada usahawan sedia ada yang sertainya,” katanya lagi.

Sebelum ini Ketua Menteri Datuk Seri Utama Sulaiman Md Ali berhasrat mewujudkan sebuah platform digital yang dikenali sebagai Easy Shop Melaka bertujuan bagi memperkasa sektor keusahawanan negeri secara komprehensif dan inklusif pada masa akan datang.

Katanya, perkara itu satu daripada intipati di bawah tema utama Melaka Negeri Usahawan dalam Pelan Strategik Melakaku Maju Jaya 2035 (PSMJ 2035) dilancarkan 8 Mac lalu.

Melalui pelan itu kerajaan negeri akan memberi keutamaan kepada membina dan membangunkan industri keusahawanan sedia ada yang lebih berdaya saing serta menumpukan industri baharu yang dilihat lebih berjaya di luar dalam tempoh 15 tahun akan datang.


Tuntutan faedah kes COVID-19 diproses di bawah kategori penyakit khidmat – Perkeso

KUALA LUMPUR, 3 April – Bermula 1 April, Pertubuhan Keselamatan Sosial (PERKESO) akan memproses tuntutan faedah berkaitan kes COVID-19, di bawah kategori Penyakit Khidmat.

PERKESO dalam kenyataan hari ini memaklumkan, selain COVID-19 antara penyakit berjangkit lain yang turut diletakkan di bawah kategori Penyakit Khidmat adalah seperti jangkitan virus Nipah, Tuberkulosis (batuk kering) dan Leptospirosis (penyakit kencing tikus).

“Sekiranya Orang Berinsurans (OB) PERKESO ingin membuat tuntutan faedah bagi kes COVID-19, tuntutan tersebut masih layak dipertimbangkan, namun terhad kepada pekerjaan yang terdedah kepada agen biologi, dan adanya jangkitan dalam kalangan pekerja jagaan kesihatan.

“Permohonan tersebut akan diproses sebagai Penyakit Khidmat dan OB yang layak, akan menerima faedah-faedah di bawah Skim Bencana Pekerjaan atau Skim Keilatan merangkumi Faedah Hilang Upaya Sementara (FHUS), Faedah Hilang Upaya Kekal (FHUK), Pencen Penakat, Pencen Ilat dan Faedah Pengurusan Mayat (FPM), mengikut kelayakan masing-masing,” menurut kenyataan itu.

Kenyataan PERKESO itu menyatakan, bagi permohonan tuntutan faedah oleh OB yang disahkan positif COVID-19 sebelum 1 April, proses tuntutan tersebut akan diproses sebagai Bencana Kerja.

Sehingga 26 Mac lepas, Perkeso menerima sebanyak 132,988 kes tuntutan faedah COVID-19, yang merangkumi pekerja tempatan dan asing dan daripada jumlah tersebut, lebih RM133 juta telah dibayar kepada OB sejak pemberian faedah mula dilaksanakan pada 24 Feb 2021.- BERNAMA


Lelaki ditembak di Kuala Terengganu suspek utama kes bunuh, sindiket edar dadah

KUALA TERENGGANU, 7 April (Bernama) — Dua lelaki yang maut ditembak polis di Kampung Simpang Tokku di sini Selasa lepas, merupakan suspek utama satu kes bunuh dan anggota sindiket pengedaran dadah yang bergerak aktif di negeri ini sejak 10 tahun lepas.

Ketua Polis Terengganu Datuk Rohaimi Md Isa berkata polis telah mengenal pasti identiti kedua-dua suspek yang ditembak iaitu lelaki tempatan dikenali sebagai ‘Nuar Taman’ berusia 29 tahun berasal dari daerah ini, manakala seorang lagi ‘Pendi Buaya’  berusia 25 tahun dari Marang.

“Seorang suspek mempunyai lapan rekod jenayah lampau berkaitan dadah, manakala seorang lagi mempunyai 11 rekod jenayah lampau juga berkaitan dadah…mereka ini memang terkenal dalam kalangan penagih dadah di negeri ini termasuk di kawasan Felda,” katanya.

Beliau ditemui pemberita selepas Majlis Serah Terima Tugas Ketua Jabatan Siasatan Jenayah (KJSJ) Terengganu dan  Pemakaian Pangkat Pegawai Kanan Polis Kontinjen Terengganu di sini, hari ini.

Bekas KJSJ negeri, ACP Mohd Marzukhi Mohd Mokhtar dilantik sebagai Ketua Penolong Pengarah (Latihan/Peperiksaan/Kompetensi) Bahagian Latihan Jabatan Pengurusan di Ibu Pejabat Polis Bukit Aman, manakala bekas Timbalan Ketua Polis Daerah Kuala Terengganu ACP Suffian Sulaiman dilantik menggantikan tempat Marzukhi.

Menurut Rohaimi dengan tertumpasnya kedua-dua penjenayah terbabit, polis berjaya menyelesaikan kes seorang lelaki berusia 41 tahun yang ditembak mati di tepi jalan Kampung Pasir Tinggi, Hulu Terengganu pada 5 Mac lepas.

Katanya lagi, selepas kejadian tembak-menembak antara Nuar Taman dan Pendi Buaya dengan polis Selasa lepas, pihaknya merampas dua pucuk revolver .38 dan beberapa butir peluru di dalam kereta yang digunakan suspek.

“Polis juga menjumpai 20 peket plastik dadah disyaki syabu berat lebih 1,000 gram dan 14 botol kecil heroin berat lebih 67 gram, dan jumlah keseluruhan dadah ini membawa kepada kes 39B Akta Dadah Berbahaya,” katanya.

Sementara itu, Rohaimi berkata pihaknya juga telah mengarahkan semua ketua polis daerah untuk melakukan pemantauan terhadap penjualan mercun dan bunga api di daerah masing-masing bagi memastikan hanya jenis tertentu yang dibenarkan dijual kepada orang ramai.

“Penjualan kepada individu di bawah 18 tahun adalah satu kesalahan. Pemantauan akan dilaksanakan kerana kita tidak mahu ada insiden kecederaan atau kehilangan nyawa disebabkan kebakaran (mercun dan bunga api)


‘Wartawan cilik’ tular dapat komputer tablet

Berkongsi keterujaan menonton laporan Muhammad Haziq, Annuar dalam hantaran di Twitter hari ini berkata; “Kesungguhan dan kebolehan adik Haziq perlu digalakkan jadi saya menghadiahkan sebuah gajet buat beliau. Belajar rajin-rajin!”

Menerusi hantaran sama beliau turut mengucapkan terima kasih kepada Pos Malaysia serta berkongsi beberapa gambar termasuk gambar Muhammad Haziq menerima hadiah itu daripada petugas Pos Malaysia.

Terdahulu, kanak-kanak lelaki itu tular menerusi laporan ‘lintas langsung’ kemunculan reptilia berkenaan di dalam longkang di sebuah pasar awam di Bukit Selambau dalam klip video berdurasi dua minit 47 saat yang disiarkan di laman Facebook secara langsung.  – BERNAMA


COVID-19: PKRC ZWT MAEPS ditutup, dua PKRC dibuka di HPJ, HTAR

PUTRAJAYA, 2 Mei – Pusat Kuarantin dan Rawatan COVID-19 (PKRC) telah dibuka di Hospital Putrajaya (HPJ) dan Hospital Tengku Ampuan Rahimah Klang (HTAR) masing-masing dengan kapasiti 20 katil sebagai langkah siap siaga menghadapi peningkatan kes positif.

Ketua Pengarah Kesihatan Tan Sri Dr Noor Hisham Abdullah berkata PKRC Zon Wilayah Tengah (ZWT) di Taman Ekspo Pertanian Malaysia Serdang (MAEPS) dijangka ditutup bulan ini berikutan bilangan pesakit yang semakin berkurangan.

“Kami telah siap PKRC di HTAR dan HPJ walaupun masih tidak digunakan kerana pesakit semakin berkurang. Kalau kita lihat 99.5 peratus pesakit COVID-19 adalah dalam kategori satu dan dua iaitu tidak bergejala dan gejala ringan manakala kemasukan pesakit kategori tiga, empat dan lima amat berkurangan. Jadi kami masih ada kemampuan untuk menerima pesakit dan untuk siap siaga sekiranya diperlukan,” katanya.

Dr Noor Hisham berkata demikian kepada media selepas menyantuni petugas kesihatan di Hospital Putrajaya yang bertugas pada hari pertama Syawal, di sini hari ini.

Beliau berkata penyediaan PKRC adalah kerjasama antara Kementerian Kesihatan (KKM) dan Mercy Malaysia yang menyediakan peralatan seperti khemah untuk menampung pesakit sekiranya ada pertambahan kes.

MAEPS diaktifkan sebagai PKRC pada 16 April 2020 dengan pengambilan pesakit COVID-19 membabitkan pesakit bukan warganegara bagi kategori satu dan dua sebelum ditutup pada 15 Julai tahun yang sama.

Pada 9 Dis 2020, kerajaan memutuskan untuk mengaktifkan semula MAEPS sebagai PKRC susulan peningkatan kes COVID-19 dan ia dinaik taraf sebagai PKRC Bersepadu MAEPS 2.0 pada 24 Jan dengan menerima pesakit kategori tiga iaitu pesakit dengan jangkitan paru-paru dan kategori empat iaitu pesakit dengan jangkitan paru-paru memerlukan oksigen.

PKRC Bersepadu 2.0 MAEPS ditutup secara rasmi pada 8 Feb lalu susulan penularan Omicron dan sepanjang 14 bulan beroperasi seramai 166,072 pesakit COVID-19 telah dirawat di pusat itu.


Wanita maut dipercayai dibunuh teman lelaki di Ipoh

IPOH, 25 Jun — Seorang wanita maut dipercayai dibunuh teman lelakinya yang berada di bawah pengaruh dadah di sebuah rumah kedai di Taman Song Choon di sini, awal pagi tadi.

Ketua Polis Daerah Ipoh ACP Yahaya Hassan berkata pihaknya menerima maklumat daripada seorang wanita pada 4.34 pagi tadi mengenai satu kejadian pergaduhan membabitkan pasangan kekasih itu di tingkat atas rumah kedai berkenaan.

“Siasatan awal di tempat kejadian mendapati mangsa berumur 24 tahun itu berada dalam keadaan tidak sedarkan diri terbaring di atas sebuah katil dan disahkan meninggal dunia oleh petugas kesihatan Hospital Raja Permaisuri Bainun Ipoh.

“Polis menahan teman lelaki mangsa berusia 23 tahun yang mengaku telah memukul mangsa dan turut menahan tiga lagi individu berusia lingkungan 29 hingga 65 tahun termasuk ibu suspek yang berada di tempat kejadian,” katanya dalam kenyataan hari ini.

Yahaya berkata mangsa dan suspek yang tinggal bersama di rumah kedai tersebut mempunyai seorang anak lelaki berusia lapan bulan dan punca pergaduhan masih dalam siasatan.

Menurut Yahaya pihaknya merampas sebatang kayu penyapu dipercayai digunakan suspek untuk memukul mangsa selain turut merampas empat telefon bimbit milik kesemua suspek.

Katanya ujian saringan air kencing yang dijalankan terhadap kesemua suspek mendapati hanya teman lelaki mangsa positif dadah jenis methamphetamine dan kesemua suspek direman selama seminggu sehingga 1 Julai bagi membantu siasatan mengikut Seksyen 302 Kanun Keseksaan.

Beliau berkata dengan tertangkapnya kesemua suspek, kes itu berjaya diselesaikan dan pihaknya akan melengkapkan siasatan kes dan merujuk kertas siasatan kepada Timbalan Pendakwa Raya untuk cadangan pertuduhan.


Siasatan dakwaan rasuah projek MRT tiada kaitan dengan MRT Corp

KUALA LUMPUR, 23 Mac – Mass Rapid Transit Corporation Sdn Bhd (MRT Corp) hari ini menjelaskan siasatan Suruhanjaya Pencegahan Rasuah Malaysia (SPRM) berhubung dakwaan rasuah membabitkan dua firma kejuruteraan yang terlibat dalam Projek Transit Aliran Massa (MRT), tidak berkaitan dengan syarikat atau petugasnya.

MRT Corp dalam kenyataan hari ini memaklumkan pihaknya bersedia memberikan kerjasama penuh kepada pihak berkuasa dalam siasatan kes itu sekiranya diminta.

Syarikat itu turut mengingatkan rakan perniagaan, kontraktor dan subkontraktor bahawa pihaknya tidak akan bertolak ansur dengan sebarang bentuk rasuah dalam ekosistem projeknya.

“Tindakan sewajarnya, seperti penamatan kontrak dan/atau senarai hitam, akan diambil terhadap mana-mana syarikat yang didapati terlibat dalam rasuah,” menurut kenyataan itu.

Semalam, media melaporkan tiga pengarah dan dua bekas pengarah syarikat kejuruteraan ditahan SPRM bagi membantu siasatan kes rasuah berkaitan projek MRT bernilai lebih RM650 juta.- BERNAMA


Bekas diplomat dan anak lelaki ditahan disyaki tanam pokok ganja

BENTONG, 24 Mei – Polis menahan seorang bekas diplomat bergelar Datuk dan anak lelakinya yang dipercayai terlibat menanam 102 pokok disyaki ganja di sebuah rumah di Kampung Sum Sum, Janda Baik, Bukit Tinggi, di sini.

Ketua Polis Pahang Datuk Ramli Mohamed Yoosuf berkata lelaki berusia 78 tahun itu ditahan di rumahnya di Janda Baik, di sini pukul 6.10 petang pada Sabtu lepas manakala anak lelakinya berusia 53 tahun ditahan di sebuah rumah di Shah Alam, Selangor pada 5.30 petang semalam.

Beliau berkata ketika serbuan dilakukan di kawasan kediaman berkeluasan kira-kira lapan ekar di Janda Baik itu, polis menemukan 102 pokok disyaki ganja, ada antaranya yang ditanam di belakang garaj kenderaaan, dan menurutnya ia boleh dikatakan sebagai rampasan ganja terbesar dalam negara setakat ini..

Semasa serbuan itu juga polis menemukan sejumlah tumbuhan kering disyaki ganja, dua botol kaca disyaki minyak ganja, minyak kelapa dan sebatang buluh yang diubah suai dipercayai digunakan bagi kegiatan penagihan dadah jenis ganja.

“Cecair disyaki ganja itu dijual pada harga RM250 sebotol kalau ikut nilai pasaran, dan ia dipercayai diproses di rumah itu untuk dijual kepada kenalan mereka.

“Nilai rampasan 102 pokok ganja berkenaan adalah kira-kira RM61,200, dengan setiap pokok dianggar bernilai RM600,” katanya pada sidang media di Ibu Pejabat Polis Daerah Bentong di sini, hari ini.

Ramli berkata semasa soal siasat salah seorang suspek mendedahkan aktiviti penggunaan beberapa titik cecair disyaki minyak ganja yang dicampur ke dalam minuman oleh pengguna, sejak tiga tahun lepas.

“Siasatan awal terhadap suspek kedua yang didapati positif dadah itu pula mendapati dia sudah terlibat dengan kegiatan penagihan sejak 2013 selain mula menanam bahan larangan pada 2015, dengan benihnya dipercayai diperolehi daripada ganja mampat,” katanya.

Katanya bekas diplomat itu kini direman tujuh hari manakala permohonan reman terhadap anaknya akan dibuat hari ini bagi membantu siasatan mengikut Seksyen 39B Akta Dadah Berbahaya (ADB) 1952 dan Seksyen 6B ADB 1952. – BERNAMA


10,000 anggota bomba siap siaga menjelang Aidilfitri

PUTRAJAYA 27 April. – Hampir 10,000 anggota dan pegawai Jabatan Bomba dan Penyelamat Malaysia (JBPM) di seluruh negara diletakkan dalam keadaan siap siaga untuk sebarang kecemasan menjelang sambutan Aidilfitri bulan depan.

Ketua Pengarah JBPM Datuk Seri Mohammad Hamdan Wahid berkata, kesemua kira-kira 15,000 anggota pasukan itu bertanggungjawab memastikan perkhidmatan bomba tidak terjejas walaupun ketika musim perayaan.

“Kita telah keluarkan surat arahan kepada 322 balai melibatkan kira-kira 15,000 anggota seluruh negara mengenai pembekuan cuti pada Aidilfitri ini. Ini bagi memastikan kesemua anggota sentiasa bersedia dalam pelbagai kes kecemasan seperti kebakaran, kemalangan, lemas serta khidmat kemanusiaan,” katanya.

Terdahulu dalam ucapannya, Mohammad Hamdan menyentuh mengenai aspek pengekalan kompetensi anggota dan dengan itu tiga ‘simulator’ latihan sedang dibangunkan di Akademi Bomba dan Penyelamat Malaysia Wilayah Timur di Marang, Terengganu yang dijangka siap pada Oktober 2024.

Selain itu, katanya JBPM sedang dalam perancangan membina dua akademi bomba iaitu di Sabah dan Sarawak yang akan dilaksanakan dalam Rancangan Malaysia Ke-12.

Mohammad Hamdan turut melancarkan ‘Bomba Fighters Malaysia Virtual Run’ sejauh 10 kilometer, bermula pada 1 Jun hingga 1 Julai 2021 secara maya yang menyasarkan 15,000 penyertaan orang awam serta anggota JBPM.


Pejabat dan kaunter APAD Wilayah Selatan beroperasi semula esok

KUALA LUMPUR, 23 Jan. – Pejabat dan kaunter Agensi Pengangkutan Awam Darat (APAD) Wilayah Selatan yang ditutup sementara sejak Sabtu lalu bagi tujuan sanitasi dan kawalan COVID-19 akan beroperasi semula seperti biasa mulai esok.

APAD dalam satu kenyataan hari ini berkata, sebagai langkah mencegah penularan pandemik, semua pihak yang berurusan di pejabat dan kaunter agensi berkenaan dinasihat sentiasa patuh prosedur operasi standard yang digariskan Kementerian Kesihatan Malaysia dan Majlis Keselamatan Negara.


Taman Tema Sigua siap sepenuhnya 2024

Ketua Pegawai Eksekutif Perbadanan Pembangunan Sungai dan Pantai Melaka (PPSPM) Datuk TPr. Murad Husin berkata, pembangunan taman tersebut dianggarkan bernilai RM8 juta di Sungai Melaka bakal menjadi tarikan baharu bersempena Tahun Melawat Melaka 2024 (TMM2024).

“Kerja-kerja pemulihan taman sigua ini baharu mencapai 10 peratus dan akan siap pada tahun hadapan untuk menyumbang kepada produk utama PPSPM, Melaka River Cruise (MRC),” katanya.


Penganjuran Karnival Sains Melaka tahun hadapan – Exco

DURIAN TUNGGAL 8 Ogos – Penganjuran Karnival Sains Melaka dijadualkan tahun hadapan adalah selaras dengan hasrat kerajaan negeri dalam membangkitkan minat dalam bidang itu.

Exco Pendidikan dan Teknologi negeri, Datuk Rais Yasin berkata, penganjuran karnival itu adalah hasil daripada lawatannya bersama delegasi kerajaan negeri ke Sabah, baru-baru ini.

“Saya perlu berbincang dengan Kementerian Sains, Teknologi dan Inovasi (MOSTI) daripada segi kos, kerana kita di Melaka sudah melancarkan SMART Melaka Blueprint 2035,” katanya.

Beliau berkata demikian pada sidang media selepas Simposium ‘Belt and Road Inntiative’ di Universiti Teknikal Malaysia Melaka (UTeM), di sini, hari ini.


HPM peringkat kebangsaan himpun 200 pemuisi seluruh negara

AYER KEROH 14 Jun – Hari Puisi Malaysia (HPM) Peringkat Kebangsaan Ke-3 menghimpunkan lebih 200 pemuisi seluruh negara dalam sambutan berlangsung di Kompleks Jabatan Kebudayaan dan Kesenian Negara (JKKN) Melaka, di sini, malam tadi.

Sambutan pada tanggal 13 Jun setiap tahun itu merupakan julung kali diadakan di luar Kuala Lumpur dengan Melaka menjadi tuan rumah.

Seni puisi turut mendapat perhatian Ketua Menteri, Datuk Seri Ab Rauf Yusoh yang meluangkan masa bersama-sama meraikan dan merasmikan sambutan HPM 2023.

Ab Rauf dalam ucapan ringkasnya turut mengungkapkan penghargaan kepada HPM kerana memilih Melaka sebagai negeri pertama penganjuran sambutan itu di luar Kuala Lumpur.

“Sambutan HPM ini diharap dapat mermatabatkan Bahasa Melayu di mata dunia, sekali gus melindungi seni puisi buat generasi akan datang,” katanya.

Hadir sama, Penaung Persatuan Pemuisi Nasional Malaysia (PEMUISI), Tan Sri Dr. Hamad Kama Piah Che Othman; Ahli Dewan Negara, Senator Prof. Datuk Seri Awang Sariyan dan Presiden PEMUISI, Datuk Dr. Radzuan Ibrahim @Wanrazuhar.


Bekas penjaga gol kebangsaan era 70-an Abdul Hamid meninggal dunia

KUALA LUMPUR, 5 Jan – Bekas penjaga gol skuad kebangsaan pada Piala Asia 1976 dan 1980, Abdul Hamid Ramli meninggal dunia akibat komplikasi jantung awal pagi ini.

Persatuan Bolasepak Malaysia (FAM) menerusi kenyataan di Facebook, mengesahkan Allahyarham menghembus nafas terakhir pada usia 68 tahun, meninggalkan isterinya Fatimahwati Dahlan dan lapan anak.

“Salam takziah diucapkan kepada waris dan keluarga Allahyarham Abdul Hamid. Semoga Allah SWT merahmati dan menempatkan rohnya dalam kalangan para solehin. Seangkatan dengan mendiang Datuk R. Arumugam, mendiang Ong Yu Tiang dan mendiang Peter Rajah, Abdul Hamid bersaing hebat untuk mengawal gawang negara.

“Asalnya dipanggil menyertai skuad kebangsaan oleh Allahyarham Jalil Che Din pada 1975, Abdul Hamid menembusi pintu skuad utama apabila dipilih menjadi penjaga gol kedua kepada Arumugam pada pusingan akhir Piala Asia di Iran pada 1976,” menurut FAM.

Arwah mula menggalas tanggungjawab selaku penjaga gawang utama negara pada 1979 untuk membantu skuad Harimau Malaya layak ke pusingan akhir Piala Asia 1980 di Kuwait, menjuarai Pestabola Merdeka 1979 dan mengutip pingat emas Sukan SEA 1979.

Di kancah liga domestik, Allahyarham menganggotai skuad Kelantan yang dibarisi nama-nama besar seperti Nik Fauzi Hassan, Mahadi Yussof, Kamaruddin Mohd Nor, Yassin Mohd Noor, Nik Salleh Nik Man dan Ramli Abdullah, menggantikan Awang Isa selaku penjaga gol utama Kelantan dari 1974 hingga berhijrah ke Sarawak pada 1985.

Abdul Hamid menemani mentornya yang juga bekas jurulatih negara, Mohamed Che Su menghabiskan dua musim di Kuching sebelum kembali ke Kelantan dan mengumumkan persaraannya.

Allahyarham kemudian meneruskan kerjaya selaku jurulatih penjaga gol bersama beberapa pasukan, termasuk Kelantan, Angkatan Tentera, KM Naza, Polis Diraja Malaysia dan Negeri Sembilan- BERNAMA


RM50 juta naik taraf fasiliti uzur di kawasan pelancongan

REMBIA 13 Dis. – Kementerian Perumahan dan Kerajaan Tempatan (KPKT) memperuntukkan RM50 juta untuk menaik taraf fasiliti kawasan pelancongan di seluruh negara khususnya di kawasan luar bandar.

Menterinya, Zuraida Kamaruddin berkata, dana tersebut merupakan peruntukan khas yang diterima daripada Kementerian Kewangan kepada Jabatan Kerajaan Tempatan (JKT) khusus untuk membantu pengusaha kecil di kawasan pelancongan membabitkan naik taraf atau membangunkan fasiliti yang sudah usang atau uzur.

“Seperti contoh di Gerik dan Lenggong, Perak, ada banyak jeti dan rumah bot yang diusahakan anak-anak muda. Jadi, kalau ada di antara fasiliti tersebut yang perlu dibantu melibatkan kos-kos kecil, kita akan segera hulurkan peruntukan.

“Semalam juga saya ada ke Kota Tinggi iaitu di Pantai Jason Bay. Saya dapati kawasan pantai itu mempunyai banyak pokok rhu yang cantik. Jadi saya akan bantu sebanyak RM1 juta untuk membangunkan pondok-pondok wakaf serta menaik taraf tandas awam di kawasan itu untuk menggalakkan lagi pelancongan di situ.

“Untuk itu, kita minta Exco Pelancongan dan pihak berkuasa tempatan (PBT) di setiap negeri untuk memaklumkan kepada kita jika ada kawasan pelancongan yang kecil-kecil ini untuk dibangunkan atau dinaik taraf. Insyaallah kita akan beri kelulusan secepat mungkin,” katanya.

Hadir sama, Ketua Menteri Datuk Seri Utama Haji Sulaiman Md Ali; Pengerusi Jawatankuasa Perumahan, Kerajaan Tempatan dan Alam Sekitar Negeri Datuk Seri Abdul Ghafaar Atan dan Pengerusi Jawatankuasa Pelancongan, Warisan dan Kebudayaan Negeri Datuk Muhammad Jailani Khamis.

Dalam majlis sama, Zuraida turut mengumumkan cadangan untuk membangunkan satu lagi Projek Perumahan Rakyat (PPR) yang akan dibangunkan di mukim Ayer Panas, Jasin.

Jelasnya, projek berkenaan akan dibangunkan di kawasan tapak tanah seluas kira-kira 61.10 hektar milik Projek Perumahan PRIMA yang telah dibatalkan dan ditransformasi menjadi PPR yang merangkumi 1,000 unit rumah.


Sarjan polis direman tujuh hari minta rasuah RM7,000

KUANTAN, 18 Februari – Seorang anggota polis berpangkat Sarjan direman tujuh hari bermula hari ini bagi membantu siasatan kerana disyaki meminta rasuah RM7,000, bagi melepaskan individu yang melakukan kesalahan memiliki air ketum.

Perintah reman dikeluarkan Majistret Tengku Eliana Tuan Kamaruzaman terhadap lelaki berusia 33 tahun itu yang bertugas di Bahagian Narkotik Ibu Pejabat Polis Daerah Kuantan.

Lelaki itu ditahan selepas hadir memberi keterangan di pejabat Suruhanjaya Pencegahan Rasuah Malaysia (SPRM) di sini semalam, bagi membantu siasatan mengikut Seksyen 17 (a) Akta SPRM 2009.


Rohana terpilih di bawah Program Anak Emas UTeM

DURIAN TUNGGAL 1 Ogos- Bukan hanya dipilih melanjutkan pelajaran ke Universiti Teknikal Malaysia Melaka (UTeM) malah Rohana Abdullah, 22, yang dibesarkan ibu angkat berlainan agama sejak berusia dua bulan turut turut diletakkan di bawah Program Anak Emas UTeM.

Naib Canselor UTeM, Prof Ts Dr Massila Kamalrudin berkata, tawaran pihaknya kepada Rohana dibuat memandangkan gadis itu mempunyai kelayakan untuk menyambung pengajian di peringkat diploma di bawah jurusan Sains Komputer di universiti teknikal itu.

“Keputusan Rohana di peringkat Sijil Pelajaran Malaysia (SPM) membolehkan dia ditawarkan ke UTeM, dia ada kelayakan yang boleh untuk dibawa ke peringkat lebih tinggi. Kita UTeM hanya satu platform kepada dia untuk memberi peluang untuk diketengahkan.

“Di bawah Program Anak Emas UTeM selain membiayai kos pembelajaran Rohana, kita juga akan berikan wang untuk sara hidup walaupun tidak banyak tetapi diharap ia dapat membantu perbelanjaannya,” katanya.

Massila berkata demikian ketika ditemui pada sesi pendaftaran pelajar diploma yang turut dihadiri Timbalan Naib Canselor (Hal Ehwal Pelajar) Datuk Dr Sabri Mohamad Sharif, hari ini.

Menurutnya, pihak UTeM berharap Rohana tidak mensia-siakan peluang ini selain dapat menyambung pengajian ke peringkat tertinggi dan tidak terhenti di peringkat diploma.

“Kita harap dia gembira dengan UTeM dan dapat teruskan bukan sahaja di peringkat diploma malah ke lebih tinggi demi masa depannya, selain itu saya juga berharap dia dapat menyesuaikan diri dan aktif sebagai pelajar.

“Insya-Allah kami di pihak UTeM akan bantu yang terbaik malah dua Canselor kita juga begitu prihatin terhadap kebajikan pelajarnya jadi sekiranya Rohana ada berdepan masalah dia boleh berjumpa untuk kongsikan,” katanya.


Xinyi Glass hasrat tambah pelaburan RM1.4 bilion di Melaka – Rauf

JASIN 29 Dis – Kilang pembuatan gelas terbesar di rantau Asia, Xinyi Glass Holdings Limited berhasrat membesarkan lagi syarikat itu dengan modal berjumlah RM1.4 bilion di Melaka dalam masa terdekat.

Exco Pelaburan dan Perindustrian Negeri Datuk Seri Ab Rauf Yusoh berkata, hasrat pembesaran syarikat di atas tanah seluas 52.6 hektar itu dimaklumkan dalam perbincangan yang diadakan bersama wakil syarikat itu, hari ini.

“Pembesaran kilang ini akan membabitkan keluasan 130 ekar (52.6 hektar) kawasan baharu yang mana ia akan dibangunkan kilang membuat cermin automobil.

“Ia akan menjadikan Xinyi Glass sebagai syarikat pembekal cermin kenderaan untuk pihak ketiga yang mana ia akan dibekalkan ke seluruh dunia.

Hadir sama, Ketua Pegawai Eksekutif Perbadanan Kemajuan Negeri Melaka (PKNM) Datuk Azmi Hussain dan Pengarah Kewangan Xinyi Glass Holdings Limited dan Xinyi Solar Holdings Limited, Datuk Sin Ket Hin.

Mengulas lanjut, Ab Rauf berkata kerajaan negeri sedia membantu syarikat berkenaan dalam meluaskan lagi bidang perniagaannya memandangkan syarikat itu telah memberikan banyak peluang pekerjaan kepada anak Melaka.

“Dan kita percaya jika kilang baharu ini beroperasi ia akan membuka kira-kira 300 ke 400 lagi peluang pekerjaan baharu untuk rakyat Melaka,” katanya.


Seludup 31 pendatang tanpa izin guna bas persiaran

KOTA BHARU 12 Mac. – Agensi Kawalan Sempadan Malaysia (AKSEM) Kelantan menahan 31 pendatang tanpa izin yang diseludup menggunakan bas persiaran di dua sekatan jalan raya (SJR) di Kampung Belimbing dan Lalang Pepuyu, Tanah Merah, semalam.

Komander AKSEM Kelantan Rusli Karim berkata pendatang warga Thailand dan Myanmar berumur 17 hingga 50-an itu ditahan sepasukan anggotanya semasa melaksanakan penugasan Op Benteng.

Beliau berkata tangkapan pertama dilakukan selepas pihaknya mendapat maklumat mengenai sebuah bas persiaran membawa warga asing yang diseludup masuk dari negara jiran melalui sebuah pangkalan haram di Sungai Golok.

“Seramai 14 lelaki warga Thailand ditahan di dalam sebuah bas persiaran berdekatan SJR Lalang Pepuyu, Tanah Merah, pada 2.30 petang semalam. Warga asing berumur lingkungan 30 hingga 50-an ini dipercayai akan dibawa ke Teluk Intan, Perak untuk bekerja dalam sektor perikanan.

“Turut ditahan, seorang pemandu bas lelaki warga tempatan berumur 30-an yang disyaki berperanan sebagai penghantar kumpulan warga asing ini,” katanya dalam satu kenyataan, di sini hari ini.

Rusli berkata susulan kejayaan tangkapan pertama, pihaknya bersama Jabatan Imigresen Malaysia (JIM) Kelantan telah menjalankan satu lagi operasi dan berjaya menahan sebuah bas di Kampung Belimbing, Tanah Merah, malam tadi.

“Pasukan operasi berjaya menahan 17 warga Myanmar di dalam bas tersebut pada 11.30 malam tadi. Turut ditahan seorang pemandu warga tempatan berumur 40-an.

“Berdasarkan maklumat, semua pendatang ini dibawa dari Klang, Selangor untuk dihantar ke sempadan Malaysia-Thailand. Siasatan mendapati ada sebahagian daripada mereka memiliki pasport tetapi memasuki negara ini melalui laluan tidak sah dan pas lawatan tamat tempoh,” katanya.

Rusli berkata pihaknya percaya ada sindiket terancang yang menguruskan kemasukan dan perjalanan pendatang tanpa izin itu dari Klang ke Kelantan dan siasatan lanjut akan dilakukan.

“Dua pemandu bas tersebut kini ditahan bersama bas persiaran atas kesalahan Akta Antipemerdagangan Orang Dan Antipenyeludupan Migran (ATIPSOM) 2007, manakala 31 lelaki warga asing yang ditahan akan disiasat di bawah Akta Imigresen 1959/63 Pindaan 2002.


10 PBT rangkul anugerah ASEAN Clean Tourist Standard

KUALA LUMPUR, 8 Mac – Sepuluh pihak berkuasa tempatan (PBT) menerima anugerah ASEAN Clean Tourist City Standard di peringkat ASEAN dan kebangsaan menerusi Anugerah Standard Pelancongan ASEAN 2022-2024.

Menteri Pelancongan Seni dan Budaya Datuk Seri Nancy Shukri berkata tiga PBT menerima anugerah di peringkat ASEAN manakala tujuh lagi di peringkat kebangsaan.

“Perbadanan Putrajaya, Majlis Bandaraya Kuching Selatan, Majlis Bandaraya Kuantan, Majlis Bandaraya Miri, Majlis Bandaraya Terengganu, Dewan Bandaraya Kuching Utara dan Majlis Perbandaran Sibu pula adalah penerima di peringkat kebangsaan,” katanya dalam ucapan menerusi tayangan video pada majlis Anugerah Standard Pelancongan ASEAN peringkat kebangsaan 2022-2024 di sini, semalam.

Sementara itu, Nancy berkata seramai 14 penerima Malaysia terpilih menerima anugerah di peringkat ASEAN menerusi empat kategori di Majlis Penganugerahan Standard Pelancongan ASEAN 2022-2024 yang berlangsung di Kemboja, Januari lepas.

Menurutnya, keseluruhannya MOTAC telah menerima 56 pencalonan dengan 29 calon telah melepasi syarat minimum kelayakan menerima anugerah untuk setiap kategori disertai.

“Justeru, MOTAC mengambil inisiatif menganjurkan majlis ini di peringkat kebangsaan sebagai usaha mengiktiraf penggiat industri pelancongan yang telah memenuhi syarat standard ASEAN,” katanya.

Selain anugerah ASEAN Clean Tourist City Standard, MOTAC hari ini turut menyampaikan anugerah ASEAN Green Hotel Standard, ASEAN Sustainable Tourism Standard dan ASEAN MICE Venue Standard kepada 19 penerima.

Anugerah disampaikan Timbalan Ketua Setiausaha (Pelancongan) MOTAC Mohd Zamri Mat Zain yang mewakili Nancy yang kini berada di Johor untuk urusan rasmi. – BERNAMA


A Sense of Minangness: Pop Minang and the Rantau

THE merging of the rantau with new technologies  have forged the sense of  Minangness to her perantaus. Oslan Husein and Elly Kassim, Minangkabau singers in the 1950s; and verbals art forms like pidato adat and pasambahan are within reach through the reproduction of sounds (and images) through the various social media Internet platforms.

Before digitization, it was the mechanical media – oral and aurality. The mediation and remediation of culture demonstrate the ongoing adaptation of cultures to media technologies. One such study was done by fellow academic, media and cultural studies scholar, Dr. Suryadi.

His book Audible Locality: The Recording Industry in Indonesia and its Approach to Minangkabau Music and Oral Tradition published in 2020 is a rare contribution to the scholarship on what I call Malay Media Studies. Suryadi (he goes by one name), who teaches at the Department of South and Southeast Studies, Leiden Institute for Area Studies at Leiden University in the Netherlands, explores the use, consumption and effects of the recording media in the West Sumatran Minangkabau context. He sees the Minangkabau recording industry as an agency for ethnic expression in the modern world.

Minangkabau commercial cassettes and VCD’s chronicle the Minangkabau past and contemporary cultural dynamics in the engagement with the outside world. His work does not simply examine the effects of media. Instead he argues that regional recording industries, have greatly increased the (re)production of local cultural sounds since the early twentieth century. Recording technology moulded traits and existence of ethnicities in the Minangkabau world.

The  focus on the Minangkabau recording industry  delved into the structure and socio-cultural landscape.  The mechanical reproduction  business had successfully generated and converted the cultural and social capital of Minangkabau ethnicity.  The emergence of the West Sumatran recording industry in the 1970s has produced recordings of Minangkabau music genres, popular as well as traditional ones. In recent years, its products have shown significant diversification in terms of genre and musical style, and recordings has also greatly increased.

Suryadi categorises the products of the Minangkabau recording industry into three types. First is the Minangkabau pop music – called pop Minang, the focus of this essay. Second, traditional genres associated with Minangkabau oral literature or traditional verbal arts. Third, how the genres shaped by the use of recording technology itself, depends on the media for their existence. These are called media-bound genres.

Those who have toured the Minangkabau heartlands before would encounter pop Minang the moment their tour bus moves out of Bandara Minangkabau – one of two airports in the world named after an ethnic group. In a way, pop Minang relays the Minangness of Minangkabau from there up to the heartlands in Bukittinggi some two to three hours later, depending on traffic conditions among others.

Pop  Minang informs us of contested cultural space, struggle, consent and resistance. It is a collusion and a collision with modernity. Publicly accessible and widely disseminated, pop Minang cassettes and VCDs increase it agency by presenting powerful Minangkabau encodings of the complexities faced in modern society. Pop Minang has been described as “the sound of longing for home.”

Born in Pariaman, now West Sumatra in 1965, and a familiar face in Malaysian academic circles and the Minangkabau perantaus here, Suryadi has been following the aesthetics of pop Minang from the 1950’s up to 2006, and the Minangkabau community responses through local media and other platforms. Among other things, he examines the influences that has shaped pop Minang.

In the Indonesian music landscape, pop Minang is categorized as pop daerah (regional pop), while pop daerah in turn, is classified as a type of regional music (musik daerah), a catch-all phrase that includes every type of music sung in regional languages, from the most “westernized pop to the most indigenous performance tradition.” Pop Minang did not originate in the heartlands. It appeared from the  rantau, especially in Jakara by Minangkabau perantaus.  According to Suryadi, it was associated with  the Orkes Gumarang, founded in 1953 in Jakarta.

It came out from a distinctly Minangkabau-speaking community. Pop Minang is a mixture of traditional Minangkabau music, or verbal arts, to national or foreign musical influences. The lyrics are by definition in the Minangkabau language. Nevertheless its aesthetics, including syntax, rhythm, melody, tempo and formal structure differ from Minangkabau music genres. Another difference are the composers.  Those of pop Minang songs are certainly known.  Composers of traditional genres are anonymous.

The recording industry also has implications on language.  It is Minangkabau dialects versus Bahasa Minangkabau Umum (General Minangkabau). The latter is used for communication among speakers across dialects in major Minangkabau towns  such as Padang and Bukittinggi. The rantau becomes a place for innovation and improvisation. This was what happened to the Orkes. They transcended the issue of dialect and genre.

In Gumarang, Suryadi identifies the synthesis between Latin American with Minangkabau music. Strongly influenced by rumba, mambo and cha-cha-cha, Gumarang’s music was the Minangkabau lagu Melayu – using the maracas, piano, guitar, bass with idiophones talempong, aerophones saluang and bansi, chordophones rabab, and membranophones gandang. The rantau was a good place to experiment.

The name Gumarang was drawn from the Minangkabau oral story,  (kaba) Cindua Mato. The Orkes is credited in introducing Minangkabau songs throughout Indonesia and Malaysia.  Some of us grew up in the 1960s with Kampuang Nan Djauh di Mato (translated by Suryadi as “My distant Village”) by Orkes Gumarang. Listen to it again. Produced by Irama Record, it hit the Malayan/Malaysian airwaves entering the hearths and homes in the Peninsula.

And in 1958, Gumarang’s female singer Nurseha shot to fame with the release of the unforgettable Ayam den Lapeh (literally by Suryadi “My hen has run away”). Echoes of Minangness do not stop at national borders.


Melaka anjur Kejohanan PUBG Mobile

KEJOHANAN sukan elektronik PUBG Mobile peringkat negeri diadakan secara atas talian pada 19 hingga 22 November 2020 sebagai usaha memantapkan pembangunan sukan elektronik (e-sport) di negeri ini.

Pengerusi Jawatankuasa NGO, Pembangunan Belia dan Sukan, Datuk Mohd Rafiq Naizamohideen berkata, pertandingan anjuran Jabatan Belia san Sukan (JBS) Melaka menerusi kerjasama Variaux e-Sports Club dan Kelab Bola Sepak Taming Sari mampu menggalakkan pengisian masa terluang belia di negeri ini dalam tempoh Perintah Kawalan Pergerakan Bersyarat (PKPB).

Menurutnya, sukan yang menjadi tumpuan belia pada masa ini mampu mencungkil bakat dalam industri permainan video sekali gus memupuk semangat berdaya saing dalam pembangunan ilmu pengetahuan selari dengan kecanggihan teknologi.

“Pertandingan yang diadakan terbuka secara percuma akan dipertandingkan pada pelbagai peringkat usia dan dibahagikan dengan dua kategori iaitu solo dan kategori skuad.

“Setakat ini sebanyak 384 penyertaan telah didaftarkan diterima JBS Melaka dan mereka yang berminat menyertai dibuka khasnya buat golongan belia di negeri ini dengan melayari laman Facebook Jabatan Belia dan Sukan Negeri Melaka bagi mendapatkan maklumat lanjut,”katanya.

Beliau berkata demikian pada sidang media selepas menyertai Majlis Mesyuarat Kerajaan Negeri (MMKN) diadakan melalui atas talian di Pejabat Jabatan Belia dan Sukan, di sini, semalam.


Bekas atlet baling tukul besi Samret Singh meninggal dunia

“Kami (keluarga) terkejut dengan pemergiannya yang tiba-tiba itu kerana beliau benar-benar cergas dan tidak mempunyai masalah kesihatan sebelum ini,” katanya ketika dihubungi Bernama hari ini.

Amarraj, berkata jasad mendiang bapanya dibawa ke Hospital Sungai Buloh untuk proses bedah siasat yang dijangka selesai dalam masa dua hari.

Amarraj yang memiliki firma keselamatan berkata sebaik sahaja proses bedah siasat selesai, jasad bapanya yang juga juara dua kali Sukan SEA, akan dibawa ke Loke Yew Crematorium di sini untuk orang ramai memberi penghormatan terakhir.

“Kami tidak pasti bila jasad akan dibawa ke Loke Yew Crematorium. Semuanya bergantung kepada proses bedah siasat. Saya akan maklumkan tarikhnya kemudian,” katanya dan menambah bapanya yang mula menjadi jurulatih pada 1990-an adalah seorang yang sangat bermotivasi dan yakin.

“Beliau adalah inspirasi kepada saya dan seseorang yang patut disanjung khususnya dalam arena suka. Beliau sememangnya bapa yang hebat dan kami amat merinduinya,” katanya.

Selain memenangi pingat emas dua kali pada Sukan SEA edisi 1989 di Kuala Lumpur dan 1985 (Bangkok), Semret juga merangkul tiga pingat perak pada edisi 1981 di Manila, diikuti 1983 (Singapura) dan 1987 (Jakarta).

Sementara itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah, turut menzahirkan ucapan takziah kepada keluarga Semret Singh.

Menerusi catatan di laman Facebook Istana Negara, Seri Paduka berdua menzahirkan rasa sedih dengan pemergian mendiang, dan menzahirkan harapan agar seluruh keluarga mendiang sabar serta tabah menghadapi dugaan dan suasana sedih serta pilu ini.

“Seri Paduka Baginda amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan lontar tukul besi negara,” demikian menurut catatan itu. – BERNAMA